CELEX: 32008D0126
Language: lv
Date: 2006-12-20 00:00:00
Title: 2008/126/EK: Komisijas Lēmums ( 2006. gada 20. decembris) par atbalstu Investbx C 36/2005, kuru Apvienotā Karaliste plāno īstenot [izziņots ar dokumenta numuru K(2006) 5808] (Dokuments attiecas uz EEZ)

20.2.2008   
            
            
               LV
            
            
               Eiropas Savienības Oficiālais Vēstnesis
            
            
               L 45/1
            
         
      KOMISIJAS LĒMUMS
   
   (2006. gada 20. decembris)
   par atbalstu “Investbx” C 36/2005, kuru Apvienotā Karaliste plāno īstenot
   [izziņots ar dokumenta numuru K(2006) 5808]
   (Autentisks ir tikai teksts angļu valodā)
   (Dokuments attiecas uz EEZ)
   (2008/126/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu un jo īpaši tā 88. panta 2. punkta pirmo apakšpunktu,
   ņemot vērā Līgumu par Eiropas Ekonomikas zonu un jo īpaši tā 62. panta 1. punkta a) apakšpunktu,
   vēršoties pie ieinteresētajām pusēm ar aicinājumu iesniegt apsvērumus saskaņā ar iepriekš minētajiem noteikumiem (1) un ņemot vērā viņu apsvērumus,
   tā kā:
   1.   PROCEDŪRA
   
               (1)
            
            
               Savā 2005. gada 26. jūlija vēstulē, kas Komisijā reģistrēta 2005. gada 28. jūlijā, Apvienotā Karaliste, ievērojot EK Līguma 88. panta 3. punktu, paziņoja Komisijai par iepriekšminēto atbalsta pasākumu.
            
         
               (2)
            
            
               Komisija 2005. gada 19. augusta vēstulē pieprasīja papildu informāciju, tādēļ 2005. gada 8. septembrī notika Apvienotās Karalistes un Komisijas pārstāvju sanāksme. Sanāksmes laikā Apvienotās Karalistes pārstāvji iesniedza papildu informāciju.
            
         
               (3)
            
            
               2005. gada 26. septembrī Komisija saņēma sūdzību no uzņēmuma PLUS Markets Group plc (iepriekš Ofex Holdings plc) (šeit turpmāk “Ofex”).
            
         
               (4)
            
            
               Ar 2005. gada 20. oktobra vēstuli Komisija informēja Apvienoto Karalisti par savu lēmumu uzsākt EK Līguma 88. panta 2. punktā paredzēto procedūru saistībā ar minēto pasākumu.
            
         
               (5)
            
            
               Ar 2005. gada 11. novembra vēstuli Komisija informēja ieinteresēto pusi – Ofex – par savu lēmumu uzsākt EK Līguma 88. panta 2. punktā paredzēto procedūru.
            
         
               (6)
            
            
               Komisijas lēmums uzsākt procedūru tika publicēts Eiropas Savienības Oficiālajā Vēstnesī
                   (2). Komisija aicināja ieinteresētās puses iesniegt apsvērumus.
            
         
               (7)
            
            
               Ar 2005. gada 21. novembra vēstuli, kas Komisijā reģistrēta tajā pašā dienā, Apvienotā Karaliste sniedza atbildi saistībā ar Komisijas lēmumu uzsākt procedūru.
            
         
               (8)
            
            
               Komisija saņēma apsvērumus no 20 ieinteresētajām personām:
               
                           (a)
                        
                        
                           no The Share Centre – ar 2005. gada 10. novembra vēstuli, kas Komisijā reģistrēta 2005. gada 23. novembrī;
                        
                     
                           (b)
                        
                        
                           no Ofex – ar 2005. gada 25. novembra vēstuli, kas Komisijā reģistrēta tajā pašā dienā, un ar 2005. gada 15. decembra vēstuli, kas Komisijā reģistrēta nākamajā dienā;
                        
                     
                           (c)
                        
                        
                           no Mazars – ar 2005. gada 24. novembra vēstuli, kas Komisijā reģistrēta 2005. gada 5. decembrī;
                        
                     
                           (d)
                        
                        
                           no Albert Bore kunga – ar 2005. gada 30. novembra vēstuli, kas Komisijā reģistrēta 2005. gada 6. decembrī;
                        
                     
                           (e)
                        
                        
                           no Quoted Companies Alliance – ar 2005. gada 16. decembra vēstuli, kas Komisijā reģistrēta tajā pašā dienā;
                        
                     
                           (f)
                        
                        
                           no Hembury Associates Ltd – ar 2005. gada 16. decembra vēstuli, kas Komisijā reģistrēta 2005. gada 19. decembrī;
                        
                     
                           (g)
                        
                        
                           no Hamilton Pratt – ar 2005. gada 13. decembra vēstuli, kas Komisijā reģistrēta 2005. gada 19. decembrī;
                        
                     
                           (h)
                        
                        
                           no Regione Emilia-Romagna – ar 2005. gada 15. decembra vēstuli, kas Komisijā reģistrēta 2005. gada 20. decembrī;
                        
                     
                           (i)
                        
                        
                           no JP Jenkins – ar 2005. gada 13. decembra vēstuli, kas Komisijā reģistrēta 2005. gada 20. decembrī;
                        
                     
                           (j)
                        
                        
                           no Aston Science Park – ar 2005. gada 14. decembra vēstuli, kas Komisijā reģistrēta 2005. gada 22. decembrī;
                        
                     
                           (k)
                        
                        
                           no Robert Huggins Associates – ar 2005. gada 13. decembra vēstuli, kas Komisijā reģistrēta 2005. gada 22. decembrī;
                        
                     
                           (l)
                        
                        
                           no Catapult Venture Managers2005. gada 12. decembra vēstuli, kas Komisijā reģistrēta 2005. gada 22. decembrī;
                        
                     
                           (m)
                        
                        
                           no Rietummidlendas EEF – ar 2005. gada 14. decembra vēstuli, kas Komisijā reģistrēta 2005. gada 23. decembrī;
                        
                     
                           (n)
                        
                        
                           no Ofex – ar 2005. gada 19. decembra vēstuli, kas Komisijā reģistrēta 2005. gada 23. decembrī;
                        
                     
                           (o)
                        
                        
                           no CEBRE – ar 2005. gada 16. decembra vēstuli, kas Komisijā reģistrēta 2005. gada 23. decembrī;
                        
                     
                           (p)
                        
                        
                           no Rietummidlendas Komercdarbības padomes – ar 2005. gada 22. decembra vēstuli, kas Komisijā reģistrēta 2006. gada 3. janvārī;
                        
                     
                           (q)
                        
                        
                           no Birmingham Forward – ar 2005. gada 19. decembra vēstuli, kas Komisijā reģistrēta 2006. gada 3. janvārī;
                        
                     
                           (r)
                        
                        
                           no Rietummidlendas Tirdzniecības palātas savienības – ar 2005. gada 20. decembra vēstuli, kas Komisijā reģistrēta 2006. gada 3. janvārī;
                        
                     
                           (s)
                        
                        
                           no Advantage Growth Fund – ar 2006. gada 5. janvāra vēstuli, kas Komisijā reģistrēta 2006. gada 10. janvārī;
                        
                     
                           (t)
                        
                        
                           no Varvikas universitātes – ar 2005. gada 16. decembra vēstuli, kas Komisijā reģistrēta 2006. gada 16. janvārī.
                        
                     
         
               (9)
            
            
               2005. gada 16. decembra sanāksmē, kurā piedalījās arī Komisijas pārstāvji, Ofex pārstāvji paskaidroja savu viedokli.
            
         
               (10)
            
            
               Ar 2005. gada 22. decembra, 2006. gada 13. janvāra un 2006. gada 19. janvāra vēstulēm Komisija pārsūtīja ieinteresēto personu apsvērumus Apvienotajai Karalistei, lai tā varētu uz tiem atbildēt.
            
         
               (11)
            
            
               Apvienotās Karalistes iestāžu un Komisijas 2006. gada 30. janvāra sanāksmē Apvienotās Karalistes iestādes sniedza paskaidrojumus. Komisija pieprasīja papildu informāciju.
            
         
               (12)
            
            
               Šī informācija, kā arī Apvienotās Karalistes viedoklis, atbildot uz trešo personu apsvērumiem, tika saņemti 2006. gada 3. februāra vēstulē, kas Komisijā tika reģistrēta tajā pašā dienā, un 7. februāra vēstulē, kas Komisijā tika reģistrēta 2006. gada 10. februārī.
            
         
               (13)
            
            
               Komisija 2006. gada 15. februāra un 6. aprīļa vēstulēs pieprasīja papildu informāciju. Apvienotā Karaliste sniedza šo informāciju 2006. gada 2. marta vēstulē, kas Komisijā tika reģistrēta nākamajā dienā, un 2006. gada 7. aprīļa vēstulē, kas Komisijā tika reģistrēta 2006. gada 12. aprīlī.
            
         
               (14)
            
            
               Apvienotā Karaliste sniedza papildu informāciju 2006. gada 3. maija vēstulē, kas Komisijā tika reģistrēta 2006. gada 11. maijā.
            
         
               (15)
            
            
               2006. gada 25. maija e-pasta vēstulē un vēstulē ar to pašu informāciju, kas Komisijā tika reģistrētas attiecīgi 2006. gada 29. un 30. maijā, Ofex apgalvoja, ka Advantage West Midlands (šeit turpmāk “AWM”) veic sagatavošanas darbus saistībā ar Investbx un lūdza Komisijai atlikt lēmuma pieņemšanu, līdz Ofex varēs piegādāt papildu informāciju. 2006. gada 31. maija e-pasta vēstulē, kas tika reģistrēta tajā pašā dienā, Ofex lūdza, lai to informē pirms lēmuma pieņemšanas un izteica vēlmi pārskatīt lēmumu pirms tā publicēšanas. 2006. gada 9. jūnija e-pasta vēstulē, kas tika reģistrēta tajā pašā dienā, un 2006. gada 9. jūnija vēstulē, kas Komisijā tika reģistrēta 2006. gada 13. jūnijā, Ofex atkārtoja lūgumu atlikt lēmuma pieņemšanu.
            
         
               (16)
            
            
               Divās 2006. gada 4. jūlija e-pasta vēstulēs, kas Komisijā tika reģistrētas 2006. gada 6. jūlijā, Apvienotā Karaliste iesniedza Komisijai papildu informāciju.
            
         
               (17)
            
            
               2006. gada 12. maija e-pasta vēstulē, kas Komisijā tika reģistrēta 2006. gada 13. maijā, Ofex informēja Komisiju, ka Investbx mājaslapa ir publiski pieejama.
            
         
               (18)
            
            
               2006. gada 26. jūlija vēstulē, kas Komisijā tika reģistrēta 2006. gada 1. augustā, Angelbourse apgalvoja, ka tā ir tirdzniecības sistēma maziem uzņēmumiem un Investbx rada negodīgu konkurenci. Šī vēstule tika saņemta vairāk nekā septiņus mēnešus pēc termiņa, kurā trešās personas varēja iesniegt apsvērumus, un tajā izteiktie apgalvojumi nebija pamatoti, tādēļ Komisija tos neņēma vērā.
            
         
               (19)
            
            
               2006. gada 3. augusta e-pasta vēstulēs, kas Komisijā tika reģistrētas tajā pašā dienā, Ofex informēja Komisiju par Angelbourse pastāvēšanu un tā darbībām.
            
         
               (20)
            
            
               2006. gada 7. augusta vēstulē Komisija pieprasīja papildu informāciju Apvienotajai Karalistei.
            
         
               (21)
            
            
               2005. gada 23. oktobra e-pasta vēstulēs, kas Komisijā tika reģistrētas tajā pašā dienā, Apvienotā Karaliste iesniedza atbildi uz Komisijas lūgumu.
            
         2.   SĪKS PASĀKUMA APRAKSTS
   
               (22)
            
            
               Pamatojoties uz Apvienotās Karalistes sniegto informāciju, Komisija sniedz šādu minētā pasākuma apraksta kopsavilkumu.
            
         2.1.   Investbx mērķis
   
               (23)
            
            
               Pasākuma galvenais mērķis ir atrast līdzekļus maziem un vidējiem uzņēmumiem (šeit turpmāk “MVU”) (3) paplašināšanās stadijā (4) Apvienotās Karalistes Rietummidlendas reģionā, lai piesaistītu trūkstošo pamatkapitālu (5). Tas apvienos MVU, pakalpojumu sniedzējus un ieguldītājus, lai atvieglotu uzņēmumiem kapitāla piesaistīšanu, izveidojot praktisku vidi jaunu akciju emisijai un tirdzniecībai. Investbx piedāvās un atvieglos arī pakalpojumu sniegšanu MVU par tirgus cenām, lai dotu tiem iespēju piesaistīt līdzekļus.
            
         
               (24)
            
            
               Šis pasākums vērsts pret tirgus nepilnībām pamatkapitāla finansēšanā MVU Rietummidlendā robežās no 0,5 miljoniem līdz 2 miljoniem GBP. Apvienotās Karalistes iestādes paziņoja, ka līdzekļu piesaistīšanas griesti pirmos piecus gadus būs 2 miljoni GBP gadā, lai fokusētu pasākumu uz MVU līdzekļu uzkrāšanu, tādējādi risinot tirgus nepilnības. Tomēr viņi ir nobažījušies, ka tirgus nepilnības laika gaitā mainās, jo privāto akciju kapitālu arvien vairāk pārņem liela apjoma projekti. CBI ziņojumā (6) tirgus nepilnības aprēķina no 0,25 miljoniem līdz 3 miljoniem GBP. Tādējādi saskaņā ar Apvienotās Karalistes iestāžu sniegto informāciju 2 miljonu GBP griesti nākotnē varētu radīt šķēršļus Investbx projektam, neiekļaujot tos MVU, kuriem nepieciešams lielāks ieguldījuma apjoms. Ja šis apgalvojums pierādīsies, AWM apkopos pierādījumus un iesniegs Komisijai priekšlikumu pacelt griestus.
            
         
               (25)
            
            
               
                  Investbx mērķis ir veidot saikni starp privātajiem ieguldītājiem, tajā skaitā uzņēmējdarbības mecenātiem un riska kapitāla ieguldītājiem, kuriem tas piedāvās papildu izejas iespēju, un vecākiem izveidotiem tirgiem. Investbx sagatavos ieguldījuma saņēmējus iekļūšanai vecākos izveidotajos tirgos, proti, alternatīvo ieguldījumu tirgū (šeit turpmāk “AIM”) un Londonas fondu biržā (šeit turpmāk “LSE”).
            
         2.2.   Pasākuma juridiskais pamats
   
               (26)
            
            
               Pasākuma juridiskais pamats ir 1998. gada nolikuma par reģionālajām attīstības aģentūrām (7) 5. iedaļa.
            
         2.3.   Budžets un ilgums
   
               (27)
            
            
               Valsts iestāde – Rietummidlendas Reģionālā attīstības aģentūra (“AWM”) izsniegs Investbx summu līdz 3 miljoniem GBP uz laiku līdz pieciem gadiem. Summa var būt mazāka un/vai laika periods īsāks, ja projekts kļūst pašpietiekams. Investbx izmantos šo dotāciju, lai segtu ieguldījumus un citus darbības uzsākšanas izdevumus, ko nesedz uzņēmuma ienākumi. Investbx izmantos dotāciju saskaņā ar finanšu plānu, kas paredz, ka pirmajos piecos gados Investbx apkalpos arvien vairāk MVU (pēc pieciem gadiem kopā 47 uzņēmumus), plāno pieaugošu peļņu un attiecīgi mazāku dotācijas izmantošanu zaudējumu kompensēšanai, līdz vēlākais pēc pieciem gadiem Investbx strādās bez zaudējumiem.
            
         
               (28)
            
            
               Prognozes paredz, ka daļa dotācijas paliks rezervē. Pēc šā perioda Investbx atmaksās atlikušos neizmantotos līdzekļus AWM un AWM pārdos Investbx akcijas tirgū atklātā un nediskriminējošā konkursā vai arī pārtrauks tā darbību.
            
         2.4.   Atbalsta saņēmējs
   
               (29)
            
            
               Pasākumā tiešais saņēmējs ir Investbx. Tas no AWM saņems līdz 3 miljonu GBP lielu dotāciju. Visi Investbx ienākumi tiks ieguldīti pašā Investbx, lai saskaņā ar AWM uzdevumu uzlabotu reģiona ekonomisko stāvokli. AWM saglabās ietekmi uz Investbx.
            
         
               (30)
            
            
               
                  Investbx ir kapitālsabiedrība. Uzņēmuma statuss ļaus Investbx pašam slēgt līgumus. Tā kā tā ir no AWM nodalīta tiesiska organizācija, tas atvieglos iespējamu uzņēmuma īpašnieka maiņu nākotnē. Ja Investbx darbība būs veiksmīga, tas tiks pārdots un kļūs par privātu uzņēmumu. Tādā gadījumā visi neizmantotie dotācijas līdzekļi pāries AWM īpašumā.
            
         
               (31)
            
            
               
                  Investbx vadībā būs 6–8 personu komanda, kas sagatavos uzņēmējdarbības plānu. Pārējie komandas dalībnieki būs profesionāļi no Rietummidlendas ar īpašām zināšanām un pieredzi darbā ar MVU un mērķa ieguldītājiem.
            
         2.5.   Pašreizējais tirgus Apvienotajā Karalistē
   
               (32)
            
            
               Saskaņā ar Apvienotās Karalistes sniegto informāciju akciju pirkšanu un pārdošanu tās tirgū nosaka LSE, kas globālajā tirgū galvenokārt nodarbojas ar lieliem akciju apjomiem. MVU arvien vairāk tiek izslēgti, dodot priekšroku stabilu lielu uzņēmumu akcijām.
            
         
               (33)
            
            
               Saskaņā ar Apvienotās Karalistes sniegto informāciju LSE ir radījusi šo situāciju, 1995. gadā ieviešot AIM. Tas darbojas kā papildu tirgus jauniem un mazākiem uzņēmumiem. Dalība tajā neprasa ne minimālos tirdzniecības rādītājus, aktīvus vai peļņas līmeni, ne minimālo kapitalizāciju vai brīvu akciju apgrozību.
            
         
               (34)
            
            
               Saskaņā ar Apvienotās Karalistes sniegto informāciju ārpus LSE un AIM darbības jomas ir tirdzniecības organizācija Ofex, ko pārvalda Apvienotās Karalistes Finanšu pakalpojumu iestāde (šeit turpmāk “FSA”). Tās mērķis ir izveidot alternatīvu AIM ar zemākām izmaksām un vienkāršāku sistēmu.
            
         
               (35)
            
            
               Apvienotajā Karalistē ir vairāki pakalpojumu sniedzēji, kas tirgojas ar biržas sarakstā neiekļautajām akcijām vai piesaista pamatkapitālu, piemēram, The Share Centre (Fast Track Service), Univits, JP Jenkins un Investor Champions.
            
         
               (36)
            
            
               Neskatoties uz iepriekš minēto attīstību, Apvienotā Karaliste apgalvo, ka saglabājas tirgus nepilnības pamatkapitāla ieguldījumos MVU reģionos, kas neatrodas Dienvidaustrumos, piemēram, Rietummidlendā. Rietummidlendā ir vismazāk biržas sarakstā iekļautu uzņēmumu, kā arī viszemākā kopējā tirgus kapitalizācija. AWM lūdza Ofex atrisināt tirgus nepilnības Rietummidlendas reģionā, tādējādi AWM nebūtu uzsākusi Investbx projektu. Tomēr Ofex uz šo lūgumu neatbildēja.
            
         2.6.   Investbx darbība un izcenojumi
   
               (37)
            
            
               Saskaņā ar Apvienotās Karalistes iestāžu sniegto informāciju Investbx ir pilnīgi jauns pasākums, kam iepriekš nav bijuši precedenti. Tradicionālo riska kapitāla fondu mērķis ir palielināt pamatkapitāla iegūšanu, bet Investbx paredz uzlabot informācijas apmaiņu par ieguldījuma saņēmējiem. Investbx radīs jaunu efektīvu vietējā kapitāla tirgu, veidojot saikni starp uzņēmumiem un ieguldītājiem un piedāvājot tiem reālu, vienkāršu un izdevīgu risinājumu kapitāla piesaistīšanai, akciju tirgošanai un to darbības reklamēšanai. Šī tirdzniecības sistēma atšķirsies no tradicionālā fondu biržas tirgus (t.i., LSE un AIM), kā arī no Ofex, jo tā darbosies pārredzamā elektroniskās izsoles tirgū tiešsaistē, palīdzot vienoties pircējiem un pārdevējiem par cenu, veicot ieguldījumu elektroniskajā platformā. Atšķirībā no galvenā tirgus šādas elektroniskās izsoles tiks veiktas tikai dažas reizes mēnesī. Tajā pašā laikā Investbx iedrošinās veikt ilgtermiņa ieguldījumus, uzsverot tā galveno mērķi iegūt MVU līdzekļus kopienā, nevis iespēju bieži tirgot akcijas, kas ir pašreizējos Londonas tirgu mērķis. Attiecīgi Investbx būs trīs dažādas lomas: līdzekļu piesaistīšana vai sākotnējais finansējums, atbalsta pakalpojumu MVU apkopošana un sekundāras tirdzniecības platformas izveide tirdzniecībai ar akcijām, kad tās būs atļautas tirdzniecībai.
            
         
               (38)
            
            
               Uzņēmumus, kas vēlas novērst pašu kapitāla nepietiekamību, vērtēs vietējie finanšu konsultanti un juriskonsulti, un Investbx Rietummidlendas grupa.
            
         
               (39)
            
            
               Tirdzniecības platforma visu diennakti būs pieejama Investbx mājaslapā (www.investbx.com), kur būs pieejami arī citi papildu pakalpojumi, kas būs īpaši izveidoti, ņemot vērā MVU vajadzības – gan biržas sarakstā iekļauto, gan neiekļauto.
            
         
               (40)
            
            
               
                  Investbx nepiešķirs finansējumu MVU. Tāpat Investbx tieši nepiešķirs līdzekļus un nedos garantijas ieguldītājiem vai ieguldījuma saņēmējiem. Visu kapitāla finansējumu privātiem ieguldījuma saņēmējiem nodrošinās tirgus ieguldītāji. Investbx uzdevums ir tikai vienkāršot darījumus starp privātajiem tirgus dalībniekiem.
            
         2.6.1.   Līdzekļu piesaistīšana
   
               (41)
            
            
               
                  Investbx palīdzēs piesaistīt līdzekļus MVU. Konsultantiem, kuri meklē MVU, kuros varētu ieguldīt, tas ieteiks atbilstīgus MVU reģionā. Līdzekļu piesaistīšana vai tā sauktais sākotnējais finansējums ar Investbx palīdzību izpaudīsies kā mērķa MVU izlaisto jauno akciju pārdošana tieši ieinteresētajiem ieguldītājiem. Apvienotās Karalistes iestādes ir paziņojušas, ka līdzekļu piesaistīšanas griesti pirmajos piecos gados būs 2 miljoni GBP gadā vienam MVU.
            
         
               (42)
            
            
               Kā apgalvo profesionālie konsultanti, kuri palīdz MVU piesaistīt līdzekļus un kuri ir piedalījušies Investbx projektā no paša sākuma, pēc Investbx plāna Rietummidlendā ir iespējams finansēt vairāk nekā 10 MVU gadā. Saskaņā ar finanšu plānu pirmajos piecos gados vajadzētu piesaistīt līdz 70 miljoniem GBP vismaz 47 uzņēmumos.
            
         
               (43)
            
            
               MVU par piesaistītajiem līdzekļiem maksās 6 % komisijas maksu. Šī maksa ir noteikta pēc finanšu sistēmas, lai Investbx varētu strādāt bez zaudējumiem piecu gadu laikā pēc dotācijas piešķiršanas nolīguma. Turklāt tas tika aprēķināts, izvērtējot šīs maksas pašreizējos līdzekļu piesaistīšanas projektos. Pētījums parādīja, ka 6 % ir vairāk, nekā prasa citi uzņēmēji. Tomēr Apvienotās Karalistes iestādes atzīmē, ka šāds salīdzinājums nav pilnīgs, jo Investbx sakarā ar tā vienreizējo raksturu nav atbilstīgu salīdzinājumu. Investbx atšķirsies no visiem pašreizējiem līdzekļu piesaistīšanas pakalpojumu sniedzējiem Rietummidlendā. Tādēļ tiek uzskatīts, ka Investbx var prasīt 6 % komisijas maksu, t.i., vismaz tikpat augstu maksu, kādu nosaka korporatīvie konsultanti.
            
         2.6.2.   Atbalsta pakalpojumu apkopošana MVU
   
               (44)
            
            
               Saskaņā ar Apvienotās Karalistes iestāžu sniegto informāciju Investbx apvienos daudzus pakalpojumu sniedzējus, kas palīdzēs MVU līdzekļu piesaistīšanā, kā arī to akciju tirgošanā. Investbx norīkos darījumu koordinatoru katram MVU, kurš izvēlēsies līdzekļu piesaistīšanu ar tā palīdzību. Droša dokumentu glabāšanas sistēma Investbx mājaslapā piedāvās paraugus visiem dokumentiem, kādi MVU būs nepieciešami kapitāla piesaistīšanas procesā un lai pievienotos tirdzniecības platformai. Šie paraugi ir izstrādāti ar vietējo profesionāļu palīdzību un vienkāršoti atbilstoši MVU un to iespējām.
            
         
               (45)
            
            
               
                  Investbx izskatīs visu to MVU pieprasījumus, kas gribēs ar tā palīdzību veikt līdzekļu piesaistīšanu. Investbx novērtēs uzņēmuma spēju piesaistīt sākotnējā finansējuma ieguldītājus un noteiks, vai ir pievērsta uzmanība visiem apstākļiem, kas varētu būt par šķērsli finansējuma saņemšanai. Pēc pozitīva novērtējuma Investbx grupa sazināsies ar ieguldītājiem un sindikāta partneriem (8), kuru ieguldītājiem varētu interesēt šis jaunais piedāvājums.
            
         
               (46)
            
            
               Līdzekļu piesaistīšanas procesā Investbx veiks izpēti un tirgvedības pakalpojumus par atbilstoši aprēķinātām tirgus cenām. Investbx rīcībā būs neatkarīgi finanšu konsultanti, juriskonsulti, revidenti, sabiedrisko attiecību konsultanti finanšu jomā un neatkarīgie pētnieki, kuriem ir atbilstīga pieredze un statuss un kuru pakalpojumus MVU var izmantot līdzekļu piesaistīšanā.
            
         
               (47)
            
            
               Par visiem MVU, kas izmantos Investbx pakalpojumus, tiks publicēts neatkarīgs pētījums. Investbx mājaslapā visiem potenciālajiem ieguldītājiem un finanšu konsultantiem būs pieejama prezentācija par katru MVU, kas būs vispusīga informācija un ko veidos visi dokumenti saistībā ar atļaujas izsniegšanu, atļauja un neatkarīgs pētījums. Neatkarīgais pētījums ietvers sīku kvantitatīvu un kvalitatīvu informāciju par uzņēmumu. Šādi pētījumi parasti ir pieejami tikai institucionālo fondu vadītājiem. Šo informāciju parasti sagatavo tikai lielākiem akciju apjomiem un tikai institucionāliem ieguldītājiem. Pētījums sniegs arī sīkus komentārus par katru uzņēmējdarbības jomu.
            
         
               (48)
            
            
               Visi profesionālo konsultantu pakalpojumi MVU, lai pievienotos Investbx, būs par maksu. Samaksa individuālajiem profesionāļiem būs atbilstoša tirgus cenām, kādas saņem privātie tirgus dalībnieki, kas nesaņem finansējumu no Investbx.
            
         2.6.3.   Sekundārā tirdzniecība
   
               (49)
            
            
               
                  Investbx izveidos arī sekundāru tirdzniecības platformu tiešsaistē, kuras pamatā būs pieprasījums un izsoles. Šīs platformas mērķis ir darīt pieejamas to uzņēmumu akcijas, kuri ir piesaistījuši kapitālu pamata tirgū un kuru akciju tirdzniecība ar Investbx ir atļauta.
            
         
               (50)
            
            
               Uz pieprasījumu balstīts tirgus sastāv no MVU akciju īpašniekiem, kas paziņo savu vēlmi pārdot daļu sava akciju kapitāla, kā arī cenu, par kādu viņi būtu gatavi tās pārdot. Ieinteresētie MVU akciju pircēji arī paziņo savu vēlmi pirkt akcijas un cenu, kādu viņi būtu gatavi par tām maksāt.
            
         
               (51)
            
            
               Gan pircēji, gan pārdevēji 24 stundas diennaktī Investbx mājaslapā var apskatīt visas MVU akcijas un cenu piedāvājumus un izmainīt savus pasūtījumus līdz pat vienai stundai pirms izsoles sākuma. Izsoles notiek tik bieži, cik to nosaka uzņēmums, pamatojoties uz interesi, kas izrādīta par šīm akcijām, piemēram, reizi nedēļā vai mēnesī. Saskaņā ar Apvienotās Karalistes iestāžu sniegto informāciju tas radīs interesi par ilgtermiņa ieguldījumiem MVU, jo akcijas nav iespējams nekavējoties pirkt un pārdot.
            
         
               (52)
            
            
               Izsoļu sistēmā akcijas tiek pārdotas tieši individuālajiem ieguldītājiem, pircējiem un pārdevējiem vienojoties par vienu cenu. Tādējādi netiek pievienota tirgus uzturētāju peļņa, kas ir starpība starp piesolīto cenu un cenu piedāvājumu parastā tirgus uzturētāju kvotu sistēmā (kā aprakstīts turpmāk, LSE, AIM un Ofex ir izveidotie tirgus uzturētāju tirgi, šeit turpmāk “izveidotie tirgi”). Šī starpība parasti ir augstāka akcijām, kuras tirgo retāk un mazākā apjomā. Saskaņā ar Apvienotās Karalistes iestāžu sniegto informāciju Ofex augstākā akciju cenas starpība bija 75 % un sešos Rietummidlendas uzņēmumos, ko 12 mēnešos līdz 2006. gada septembrim tirgoja Ofex, vidējā akciju cenas starpība bija 16 %.
            
         
               (53)
            
            
               
                  Investbx dārgo un sarežģīto reglamentēšanas un tirdzniecības funkciju veikšanai izmantos FSA pilnvarota uzņēmuma ārpakalpojumus. Ar vislabāko piedāvājumu atklātā konkursā, kas tika publicēts Eiropas Savienības Oficiālajā Vēstnesī, šo pienākumu veikšanai ir izvirzīts uzņēmums The Share Centre. The Share Centre pienākumos ietilpst: FSA pilnvarojums un tās prasību pildīšana; elektroniskās biržas sistēmas izveidošana; aģentu pakalpojumi (ieguldītāju iemaksu savākšana, parakstoties uz jauna laidiena akcijām), darbinieku akciju shēmas vadība, tirdzniecības sistēmas izveide un regulāru izsoļu organizēšana.
            
         
               (54)
            
            
               Apvienotās Karalistes iestādes apstiprināja, ka Investbx noteiktā maksa MVU, kas saņem ieguldījumu, kā arī ieguldītājiem par pakalpojumiem, kas saistīti ar papildu tirdzniecību, būs vienādas ar tirgus cenām, ko The Share Centre prasa individuāliem uzņēmumiem. Savukārt The Share Centre piešķirs Investbx īpašas atlaides.
            
         2.7.   Netiešie saņēmēji
   
               (55)
            
            
               Visa galvenā un sekundārā tirdzniecība Investbx notiks starp privātiem tirgus dalībniekiem, ieguldītājiem un ieguldījuma saņēmējiem, kas tikai netieši var gūt labumu no šā pasākuma.
            
         2.7.1.   Ieguldītāji
   
               (56)
            
            
               Ņemot vērā institucionālo ieguldītāju tendenci ieguldīt lielos darījumos, Apvienotās Karalistes iestādes uzskata, ka šie ieguldītāji nebūs ieinteresēti izmantot Investbx. Tādēļ Investbx paredz piesaistīt galvenokārt individuālo privāto ieguldītāju līdzekļus, tai skaitā to, kuri veic liela apjoma ieguldījumus. Investbx mērķis būs pārsvarā, bet ne tikai ieguldītāji Rietummidlendā, jo Apvienotās Karalistes iestādes uzskata, ka tiem būs lielāka interese izdarīt ieguldījumus Rietummidlendas MVU.
            
         
               (57)
            
            
               Ar ieguldītājiem sazināsies atradīs pats Investbx, starpnieki vai sindikāta partneri. Jebkurā gadījumā nevienam ieguldītājam, neatkarīgi no tā atrašanās vietas un no tā, vai tas ir institucionālais ieguldītājs vai individuāls privātais ieguldītājs, Investbx pakalpojumi netiks liegti vai ierobežoti.
            
         
               (58)
            
            
               Individuālie privātie ieguldītāji varēs piedalīties pamatkapitāla veidošanā, un tiem būs pieeja informācijai un neatkarīgajam pētījumam par ieguldījumu saņēmējiem. Saskaņā ar Apvienotās Karalistes iestāžu sniegto informāciju šādas iespējas parasti ir tikai institucionālajiem ieguldītājiem. Visi ieguldītāji tiešsaistē vai caur finanšu starpniekiem varēs pieteikties uz jaunajām akcijām.
            
         2.7.2.   Ieguldījumu saņēmēji MVU
   
               (59)
            
            
               
                  Investbx pakalpojumus var izmantot tikai Rietummidlendas MVU ar reāliem uzņēmējdarbības plāniem un vismaz divu gadu tirdzniecības rādītājiem, kas vēlas piesaistīt “paplašināšanās kapitālu” (9). Investbx izņēmuma kārtā var apkalpot MVU, kam nav divu gadu tirdzniecības rādītāju, ja šis MVU ir saņēmis riska kapitāla ieguldījumu tā ražojumu vai pakalpojumu attīstībai. Apvienotās Karalistes iestādes ir apstiprinājušas, ka MVU nepiesaistīs vairāk kā 2 miljonus GBP gadā un tie būs paredzēti paplašināšanas kapitālam, kā noteikts Kopienas pamatnostādņu par valsts atbalstu, lai veicinātu riska kapitāla ieguldījumus mazos un vidējos uzņēmumos 2. panta 2. punkta h) apakšpunktā (šeit turpmāk “Riska kapitāla pamatnostādnes”) (10).
            
         
               (60)
            
            
               Lai nodrošinātu ieguldītāju aizsardzību, uzņēmumiem, kas pievienojas Investbx, jāatbilst regulējošām un informācijas sniegšanas prasībām saskaņā ar FSA noteikumiem.
            
         2.8.   Pasākuma pakalpojumu sniedzēja izvēles procedūra
   
               (61)
            
            
               Galvenais Investbx pakalpojumu sniedzējs – The Share Centre – ir izvēlēts godīgā un atklātā atlasē, kas publicēta Eiropas Savienības Oficiālajā Vēstnesī
                   (11). Oficiālus piedāvājumus iesniedza trīs uzņēmumi: Ofex, Univits un The Share Centre. Trīs neatkarīgu ekspertu konsultantu un trīs AWM vērtētāju padome veica atlasi, pamatojoties uz 18 vērtēšanas kritērijiem. Pēc šiem kritērijiem Univits piedāvājums tika novērtēts viszemāk. Labākais piedāvājums bija The Share Center un otrs labākais – Ofex, tādēļ tie tika uzaicināti uz interviju. Saskaņā ar Apvienotās Karalistes iestāžu sniegto informāciju The Share Center piedāvājums tika izvēlēts, jo tam bija ievērojami labāki rādītāji nekā Ofex.
            
         
               (62)
            
            
               Projekta tehniskās sarežģītības dēļ un tādēļ, ka uzņēmējam ir nozīmīga loma veiksmīgas uzņēmējdarbības veidošanā, tika veikts vēl viens neatkarīgs abu finālistu novērtējums, kurā arī tika atzīts, ka The Share Center ir labākais piedāvājums.
            
         
               (63)
            
            
               Saskaņā ar Apvienotās Karalistes iestāžu sniegto informāciju šis lēmums tika paziņots visām personām 2004. gada februārī. Netika saņemti oficiāli iebildumi un lēmums netika arī apstrīdēts.
            
         2.9.   Investbx un Ofex salīdzinājums
   
               (64)
            
            
               Pamatojoties uz Apvienotās Karalistes sniegto informāciju, ko ieinteresētās puses neapstrīd, Investbx un Ofex atšķirības ir šādas:
               
                           INVESTBX
                        
                        
                           OFEX
                        
                     
                           
                              Darbības ģeogrāfiskais apgabals
                           
                        
                     
                           Tikai Rietummidlendas MVU
                        
                        
                           Vietējie un starptautiskie uzņēmumi
                        
                     
                           Rietummidlendas grupa 6–8 cilvēku sastāvā
                        
                        
                           Visu 9 Apvienotās Karalistes reģionu uzņēmējdarbības attīstības vadītājs Londonā
                        
                     
                           
                              Mērķa tirgus
                           
                        
                     
                           Tikai MVU paplašināšanās stadijā
                        
                        
                           Jebkura apjoma uzņēmums
                        
                     
                           Līdz 2 miljoniem GBP gadā
                        
                        
                           Neierobežots
                        
                     
                           
                              Sniegtie pakalpojumi
                           
                        
                     
                           Galvenais mērķis ir piesaistīt pamatkapitālu MVU
                        
                        
                           Primārais un sekundārais tirgus. Brokeri piesaista līdzekļus
                        
                     
                           Lai pievienotos, nepieciešama neatkarīga izpēte
                        
                        
                           Nav šādu prasību
                        
                     
                           Uz pasūtījumiem balstīta tirgus platforma, regulāras izsoles, kurās pircēji un pārdevēji vienojas par vienu cenu
                        
                        
                           Kvotu tirgus ar reāllaika tirdzniecību un atšķirīgu pirkšanas un pārdošanas cenu, tādējādi izveidojot akciju cenu atšķirību
                        
                     
                           
                              Regulatīvais pamats
                           
                        
                     
                           
                              Investbx būs The Share Center nozīmēts pārstāvis, kas veidos alternatīvu tirdzniecības sistēmu
                        
                        
                           
                              Ofex pašlaik ir FSA apstiprināta alternatīvā tirdzniecības sistēma
                        
                     
         3.   PROCEDŪRAS SĀKŠANAS PAMATOJUMS
   
               (65)
            
            
               Lēmumā uzsākt procedūru Komisija nosaka atbalsta piešķiršanu Investbx. Turklāt tā paziņo par turpmākiem pētījumiem iespējamam atbalstam ieguldītājiem un MVU.
            
         
               (66)
            
            
               Šajā lēmumā Komisija apgalvo, ka, lai gan pasākuma mērķis ir novērst kapitāla nepietiekamību MVU, tas neietilpst paziņojuma par riska kapitālu darbības jomā (12). Tā kā Investbx nenodrošina MVU ar riska kapitālu, to nevar uzskatīt par riska kapitāla fondu. Pasākuma mērķis ir izveidot saskarsmes sistēmu starp ieguldītājiem un MVU. Dotācija Investbx nav atbalsts reģionālo atbalsta pamatnostādņu nozīmē. Nav piemērojami arī citi valsts atbalsta noteikumi, reglamentējošie noteikumi vai pamatnostādnes. Tādēļ savā lēmumā uzsākt procedūru Komisija apgalvo, ka Investbx atbalsta vērtējums jāpamato tieši ar EK līguma 87. panta 3. punkta c) apakšpunktu. Tas paredz, ka jāpastāv skaidri noteiktām tirgus nepilnībām, un atbalsta instrumentam tās jārisina, bet konkurences izkropļojumam un ietekmei uz tirdzniecību jābūt sabalansētai, ņemot vērā kopējās intereses.
            
         
               (67)
            
            
               Lēmumā uzsākt procedūru Komisija izsaka šaubas par pasākuma saderību, precīzāk, vai Komisijas Lēmumā par uzņēmumu kapitāla fondiem (13) minētās tirgus nepilnības robežās no 0,5 miljoniem līdz 2 miljoniem GBP joprojām pastāv Apvienotajā Karalistē un jo īpaši Rietummidlendas reģionā.
            
         
               (68)
            
            
               Visbeidzot Komisija vēlas sīkāk izpētīt atšķirības starp Investbx un tradicionālajiem tirgiem, jo īpaši Ofex. Tā paziņo, ka pārbaudīs jebkādu konkurenci ar LSE, AIM un Ofex, kā arī ar kreditoriem. Mērķis ir noskaidrot, vai konkurences izkropļojumi un ietekme uz tirdzniecību ir minimāli, lai nodrošinātu, ka atbalsta pasākums nav pretrunā ar kopējām interesēm.
            
         
               (69)
            
            
               Tikai pēc trešo personu apsvērumu izskatīšanas Komisija varēs izlemt, vai Apvienotās Karalistes piedāvātā pasākuma mērķis ir vērsts uz skaidri noteiktām tirgus nepilnībām un vai tā ietekme uz konkurenci un tirdzniecības apstākļiem atbilst kopīgām interesēm.
            
         4.   IEINTERESĒTO PERSONU APSVĒRUMI
   
               (70)
            
            
               Komisija saņēma apsvērumus no 20 ieinteresētajām personām saskaņā ar Padomes Regulas Nr. 659/1999 20. panta 2. punktu (14). 17 no šīm 20 ieinteresētajām pusēm atbalstīja Investbx pasākumu. Pasākumu atbalstīja Rietummidlendas uzņēmumi, profesionālās kopienas un riska kapitāla ieguldītāji, Rietummidlendas uzņēmējdarbības organizācijas, Rietummidlendas universitātes un akadēmiskie eksperti, Rietummidlendas brokeri, kā arī Eiropas reģions. Par Investbx pasākumu kritiskus apsvērumus bez Ofex izteica arī JP Jenkins Stockbrokers un Quoted Companies Alliance.
            
         4.1.   Pasākumu atbalstoši apsvērumi
   
               (71)
            
            
               Lielākā daļa no 17 pozitīvajiem apsvērumiem apstiprināja, ka pastāv tirgus nepilnības pamatkapitāla finansēšanai robežās no 0,5 miljoniem līdz 2 miljoniem GBP, un viena persona apgalvoja, ka tirgus nepilnības ir līdz 3 miljoniem GBP. Tirgus nepilnības ir konstatētas gan pieprasījumā, gan piedāvājumā, un tās neatrisina ne uzņēmējdarbības mecenāti, kas piešķir mazākas summas, ne privātie riska kapitāla fondi, kas izsniedz lielākus apjomus, ne izveidotie tirgi, piemēram AIM un Ofex, kas savukārt koncentrējas uz Londonu un Dienvidaustrumu reģioniem un nav ieinteresēti Rietummidlendas tirgus attīstībā. MVU, kas izmanto pašreizējās platformas, cieš no ieguldītāju intereses trūkuma, jo to darījumi ir par salīdzinoši zemām summām un attiecīgi par šiem MVU nav pietiekamu pētījumu. Pēc dažu personu domām Investbx projekts ir noderīgs un nepieciešams, lai atrisinātu tirgus nepilnības un veidotu tiltu uz vecākiem izveidotajiem tirgiem. Piedāvājot izejas iespēju, tas veicinās uzņēmējdarbības mecenātu interesi veikt ieguldījumus.
            
         
               (72)
            
            
               Vairākas personas apgalvo, ka ir nepieciešams vietējais tirgus, kas koncentrētos uz lielo uzņēmēju ignorētām tirgus nepilnībām un izmantotu vietējās zināšanas, pieredzi un personiskos sakarus. Dažas personas piebilst, ka valsts atbalsts ir nepieciešams vienkārši kā privātā sektora pasākums, lai likvidētu kapitāla nepietiekamību vietējā līmenī. Varvikas universitātes nosūtītais projekts apskata MVU, kam bija jāmeklē atbalsts Austrālijas tirgū, lai iegūtu kapitālu izaugsmei līdzekļu trūkuma dēļ Rietummidlendas reģionā, un augsto maksu, lai iekļūtu pašreizējos tirgos. Tiek lēsts, ka, tā kā ieguldītājiem nav ekonomiski izdevīgi regulāri apmeklēt citus reģionus, lai meklētu un uzraudzītu darījumus, Investbx uzlabos situāciju, piesaistot kapitālu galvenokārt no vietējiem ieguldītājiem, īpaši no turīgām privātpersonām. Investbx tiek novērtēts kā novatorisks pasākums ar zemām izmaksām, kas var uzlabot MVU konkurētspēju un situāciju Rietummidlendā pēc atkārtotām ekonomiskām krīzēm, no kurām viena bija MG Rover sabrukums.
            
         
               (73)
            
            
               Personas no citām dalībvalstīm atbalsta Investbx un domā, ka tas būs izmēģinājuma projekts, no kura pieredzes un prakses varēs mācīties citi Eiropas Kopienu reģioni.
            
         4.2.   Pasākumu kritizējoši apsvērumi
   
               (74)
            
            
               The Quoted Companies Alliance (šeit turpmāk “QCA”) apgalvo, ka vietējā birža var atņemt līdzekļus citiem tirgiem un ka “nesaskata, kā maza vietējā birža varētu atbilst noteikumu prasībām bez milzīga nodokļu maksātāju ieguldījuma”.
            
         
               (75)
            
            
               Individuālais brokeris izpildītājs JP Jenkins, kas specializējas akciju tirdzniecības saskaņošanā, apgalvo, ka Investbx būs tā tiešais konkurents un ka valsts atbalsts izkropļos konkurenci un kaitēs JP Jenkins pozīcijai.
            
         
               (76)
            
            
               Ofex galvenais advokāts Jamie Whitehorn uzskata Apvienotās Karalistes informāciju par tirgus nepilnību pastāvēšanu un to iemesliem robežās no 0,5 miljoniem līdz 2 miljoniem GBP par nepareizu un nepierādītu. Attiecībā uz neprecīzo informāciju par pieprasījumu un piedāvājumu, viņš uzskata, ka nav pierādījumu – pirmkārt, ka MVU trūkst informācijas, kā piekļūt kapitāla finansējumam, otrkārt, ka Rietummidlendas uzņēmumiem ar dzīvotspējīgiem uzņēmējdarbības plāniem neizdodas piesaistīt kapitālu Ofex un AIM, un, treškārt, ka ieguldītājiem trūkst “atbilstīgas un uzticamas informācijas par potenciālajiem ieguldījuma saņēmējiem”.
               
            
         
               (77)
            
            
               Saskaņā ar Ofex un QCA sniegto informāciju MVU, kas vēlas piesaistīt kapitālu, pašlaik var saņemt pakalpojumus no Ofex, AIM, JP Jenkins Limited, brokeru tīkliem un ieguldītāju sarakstiem. Turklāt kapitālu var iegūt, izmantojot Financial Services Authority izveidoto “kvalificēto ieguldītāju” sarakstu.
            
         
               (78)
            
            
               
                  Ofex izteica bažas, ka daļa no informācijas, kas ir Komisijas iepriekšējā novērtējuma pamatā, ir nepilnīga, novecojusi un/vai neatbilstīga Apvienotās Karalistes kapitāla tirgu praktiskajai darbībai.
            
         
               (79)
            
            
               
                  Ofex uzskata, ka Apvienotās Karalistes minētie pētījumi par uzņēmumu kapitāla fondiem, uz kuriem Komisija atsaucas, ir novecojuši attiecībā uz Ofex piedāvātajiem pakalpojumiem. Pēdējos divos gados Ofex tirgus ir ievērojami uzlabojies. To atspoguļo lielāks jauno MVU skaits 2005. gadā salīdzinājumā ar 2004. gadu, visos gadījumos finansējums ir piesaistīts 2 miljonu GBP robežās.
            
         
               (80)
            
            
               Pat pieņemot, ka pastāv tirgus nepilnības, Ofex apgalvo, ka Investbx nevar atrisināt problēmu cēloņus. Investbx nespēj novērst informācijas trūkumu, jo normatīvo ierobežojumu dēļ tas nevar piegādāt vairāk informācijas kā pašlaik pieejams Ofex vai AIM. Darījumu izmaksas, kas ir profesionāļu pakalpojumi un uzticamības pārbaudes izmaksas, ir vienādas visos tirgos, un Ofex un AIM izmaksas ir tikai maza daļa no vispārējām kapitāla piesaistīšanas izmaksām.
            
         
               (81)
            
            
               Turklāt Ofex uzskata, ka pasākums nav piemērots instruments, jo, ja pēc pieciem gadiem tas tiks slēgts, zudīs tirdzniecības platforma un saikne starp MVU un to akciju īpašniekiem. Attiecīgi ieguldītāji var zaudēt iespēju izstāties, kas var izraisīt nenoteiktību piecu gadu perioda beigās.
            
         
               (82)
            
            
               Turklāt Ofex apgalvo, ka izsoļu sistēma ir ierobežota un mazāk piemērota tirdzniecībai salīdzinājumā ar tirgus uzturētāju sistēmām. Pirmkārt, tirdzniecībai ir nepieciešama vienlaicīga pārdevēja un pircēja klātbūtne noteiktā laikā. Otrkārt, šāda sistēma neveidos pietiekamu pasūtījumu apjomu, kas ticami informētu ieguldītājus par akciju cenu. Toties tirgus uzturētāju sistēmā darījumus var veikt jebkurā laikā.
            
         
               (83)
            
            
               
                  Ofex apgalvo, ka savienojuma funkciju pilnībā veic Ofex, AIM un LSE. Ofex uzskata, ka paziņotais mērķis likvidēt plaisu starp MVU un tirgus nepilnībām nav sasniedzams un/vai tirgū jau pastāv vairākas konkurējošas alternatīvas, kas piedāvā līdzīgas kapitāla piesaistīšanas iespējas.
            
         
               (84)
            
            
               Turklāt Ofex iebilst, ka piedāvātais valsts atbalsts drīzāk tiks izmantots Investbx darbības izmaksām nekā MVU izmaksām. Tāpat no piedāvātā atbalsta negūs labumu ne potenciālie ieguldītāji MVU, ne paši MVU, kas vēlas piesaistīt kapitālu, bet gan pats Investbx, kas vadīs šo pasākumu. Ofex turklāt uzskata par svarīgu, ka piedāvātais instruments nedarbojas ar mehānismu, kas paredzēts paziņojumā par riska kapitālu.
            
         
               (85)
            
            
               
                  Ofex piebilst, ka piedāvātajam atbalstam nebūs solītās stimulējošās ietekmes. Ja uzņēmumi vēlas piesaistīt kapitālu un uzskata, ka tas vislabāk izdarāms, izveidojot akciju tirgošanas sistēmu, šāds tirgus jau ir pieejams. Midlendas uzņēmumi jau izmanto šādus pakalpojumus.
            
         
               (86)
            
            
               Turklāt attiecībā uz Valsts kases ziņojumu “Bridging the Finance Gap” (2003. gada decembris) Ofex apgalvo, ka ieguldītājus neietekmē ģeogrāfiskā atrašanās vieta, bet gan pats uzņēmējdarbības piedāvājums.
            
         
               (87)
            
            
               
                  Ofex apgalvo, ka, izmantojot tā platformu, ieguldītājiem mazumtirdzniecībā ir iespēja iegādāties jaunās MVU akcijas. Ņemot vērā to Ofex uzņēmumu daudzumu, kas piesaista kapitālu par summu, kas ir zemāka par 2 miljoniem GBP, Investbx būs tā tiešs konkurents, nevis jauna pakalpojuma sniedzējs. Turklāt Ofex ir nobažījies, ka Investbx, saņemot valsts atbalstu, varētu “izstumt” citus pakalpojumu sniedzējus, tas ir, atturēt potenciālos ieguldītājus no papildu kapitāla ieguldījumiem citos esošajos vai potenciālajos akciju tirgos. Viņi to pamato tā, ka valsts atbalsta piešķiršana varētu radīt situāciju, ka Investbx nebūs vajadzības strādāt ar peļņu, tādējādi tas varēs izstrādāt ieņēmumu politiku, lai nosegtu vienīgi papildu izmaksas, ko nenosedz valsts atbalsts. Turpretī tā konkurentus (piemēram, Ofex) finansē privātā sektora ieguldītāji, kuri vēlas saņemt ienākumus, tādēļ tiem attiecīgi jāaprēķina ieņēmumi, lai gūtu peļņu. Tiek apgalvots, ka šādi Investbx var ierobežot finanšu tirgu attīstību. Valsts atbalsta platformai, kas nav balstīta uz peļņu, nebūs tādu pašu ekonomisko stimulu uzlabot pakalpojumus vai ieviest jaunus pakalpojumus klientu vajadzībām.
            
         
               (88)
            
            
               Kopumā Ofex apgalvo, ka piedāvātais valsts atbalsta pasākums neatbilst kopīgām interesēm.
            
         5.   APVIENOTĀS KARALISTES APSVĒRUMI
   5.1.   Apsvērumi par lēmumu uzsākt procedūru
   
               (89)
            
            
               Savos apsvērumos par lēmumu uzsākt procedūru Apvienotās Karalistes iestādes apgalvo, ka visi Investbx pasākuma pamatā ir labi zināmas tirgus nepilnības pamatkapitāla finansējuma piešķiršanā robežās no 0,5 miljoniem līdz 2 miljoniem GBP Rietummidlendā. Neskatoties uz vairāku valsts atbalstītu riska kapitāla fondu izveidošanu, MVU tomēr trūkst finansējuma. Apvienotās Karalistes iestādes atzīmē, ka no visiem pieejamiem pierādījumiem var secināt, ka tirgus nepilnības nenovērsīs privātais sektors, tādējādi vienīgais veids, kā atrisināt šo problēmu, ir stimulēt tirgu ar valsts iejaukšanos.
            
         
               (90)
            
            
               Tirgus nepilnību novēršanā Investbx būs reģionālais katalizators, kas apvienos MVU un ieguldītājus elektroniskā akciju biržā un sniegs papildu pakalpojumus, lai uzkrātu kapitālu MVU. Cik zināms Apvienotās Karalistes iestādēm, Kopienā pašlaik nepastāv Investbx līdzīga sistēma. Tas ir novatorisks un unikāls izmēģinājuma projekts, un no tā var gūt potenciālu labumu visi Kopienas reģioni, izmantojot iespēju sekot tā progresam, novēršot tirgus nepilnības un izpētot, vai šādas tiešsaistes reģionālās biržas ir ilgtspējīgas un noderīgas reģionālajai ekonomikai.
            
         
               (91)
            
            
               Apvienotās Karalistes iestādes piebilst, ka Investbx tirgus darbības veikšanai AWM ir izvēlējies The Share Center, izmantojot Eiropas Savienības Oficiālajā Vēstnesī publicētu atlases procedūru. Turklāt tās piebilst, ka Ofex atbalstīja šo projektu gan pirms tam, gan tūlīt pēc tam, kad tas neuzvarēja konkursā par Investbx vadīšanu. Tās norādīja, ka atlases procedūra tika veikta atbilstoši un nevienā posmā netiek apšaubīts tās patiesums.
            
         
               (92)
            
            
               Apvienotās Karalistes iestādes uzskata, ka Investbx piesaistīs jauna veida ieguldītājus un tādējādi Investbx nebūs Ofex konkurents līdzekļu jomā. Investbx darbosies kā pakāpiens uz vecākiem tirgiem, nevis kā konkurents.
            
         
               (93)
            
            
               Apvienotās Karalistes iestādes apgalvo, ka lēmumā uzsākt procedūru minētie uzlabotie pakalpojumi ieguldītājiem pašlaik nav pieejami. Tādējādi konkurences izkropļojumi nav iespējami. Apvienotās Karalistes iestādes apgalvo, ka ar Investbx palīdzību publiski būs pieejamas jaunā izlaiduma akcijas, kurpretim vecāko tirgu praksē jaunā izlaiduma akcijas parasti piedāvā tikai dažām iestādēm.
            
         
               (94)
            
            
               Apvienotās Karalistes iestādes apstiprina, ka Investbx būs divas lomas (foruma loma atlases pārrunās un tirdzniecība), kuras šobrīd neveic ne Ofex, ne kāda cita organizācija. Investbx struktūra tika izvēlēta tāda, lai tai var nodrošināt efektīvu AWM kontroli un to, ka trešās personas negūs labumu no līdzekļiem, un, veiksmīgi pārdodot Investbx, visus ieņēmumus viennozīmīgi saņems AWM.
            
         
               (95)
            
            
               
                  Investbx uzņēmējdarbības plāns paredz pirmajos piecos gados piesaistīt vismaz 70 miljonus GBP lielu pamatkapitālu vismaz 47 Rietummidlendas MVU. Salīdzinājumā ar Ofex, Apvienotās Karalistes iestādes savā 2005. gada 21. novembra vēstulē izdara šādus secinājumus:
               Apvienotās Karalistes līmenis
               
                           —
                        
                        
                           Piecos gados kopš 2000. gada Ofex ir piesaistījis tikai 43,3 miljonus GBP lielu pamatkapitālu robežās no 0,5 miljoniem līdz 2 miljoniem GBP 39 uzņēmumos visā Apvienotajā Karalistē.
                        
                     
                           —
                        
                        
                           Neņemot vērā sekundāros finansējumus kopējā līdzekļu apjomā, Ofex uzņēmumi sākotnējam finansējumam piesaista tikai nelielas summas.
                        
                     Rietummidlenda
               
                           —
                        
                        
                           10 Rietummidlendas uzņēmumi Ofex sarakstā veido tikai 7 % no kopējā Ofex uzņēmumu skaita (2005. gada novembrī).
                        
                     
                           —
                        
                        
                           Ņemot vērā tikai Rietummidlendas uzņēmumus, Ofex piecos gados no 2001. gada līdz 2005. gadam ir piesaistījis kapitālu (pamata un sekundāro) kopā par 12 miljoniem GBP, kas ir tikai 4,1 % no Ofex piesaistītā kapitāla Apvienotajā Karalistē kopumā. Vairāk nekā 50 % no Ofex piesaistītā kapitāla Rietummidlendas uzņēmumos bija koncentrēti vienā uzņēmumā.
                        
                     
                           —
                        
                        
                           
                              Ofex piecos gados kopš 2000. gada 5 Rietummidlendas uzņēmumos ir uzkrājis tikai 3,5 miljonus GBP pamatkapitāla. No 20 jauniem sarakstā iekļautiem uzņēmumiem Ofex 2004. gadā tikai viens uzņēmums bija no Rietummidlendas.
                        
                     
         
               (96)
            
            
               Savā 2005. gada 21. novembra vēstulē Apvienotās Karalistes iestādes apgalvo, ka Ofex veic kapitāla piesaistīšanu visā Apvienotajā Karalistē pretēji Investbx, kas darbojas tikai vienā – Rietummidlendas reģionā. No vairāk kā 300 000 MVU Rietummidlendā tikai 57 uzņēmumus apkalpo AIM, 10 – Ofex un no 5 līdz 10 uzņēmumus gadā apkalpo kāds no lielākajiem riska kapitāla ieguldītājiem. Apvienotās Karalistes iestādes nav pārliecinātas, ka Ofex vai kādam citam pakalpojumu sniedzējam ir pietiekamas iespējas vai īpaši plāni, kā novērst tirgus nepilnības Rietummidlendā, vai arī tas vēlas un ir ieinteresēts to darīt. Divās dažādās sanāksmēs Ofex vadītāji tika uzaicināti iesniegt plānu, kā risināt tirgus nepilnības Rietummidlendā, bet šāds plāns netika iesniegts. No pieejamās informācijas Apvienotās Karalistes iestādes secināja, ka Ofex nepavisam nav pildījis Investbx paredzēto lomu pagātnē un nevarētu to pildīt un nepildītu nākotnē. Apvienotās Karalistes iestādes secina, ka Investbx izveidošana nekādā veidā neierobežo Ofex darbību. Galvenais Investbx mērķis ir darboties kā izmēģinājumu biržai, ar kuru uzņēmumi pierastu pie biržas prasībām un tiktu sagatavoti iespējamai pārejai un izveidotajiem tirgiem.
            
         
               (97)
            
            
               Saskaņā ar Apvienotās Karalistes iestāžu sniegto informāciju nenotiks tālāka atbalsta nodošana MVU vai ieguldītājiem. MVU tieši iesaistīs konsultantus un maksās tirgus cenas par konsultantu sniegtajiem pakalpojumiem.
            
         
               (98)
            
            
               Apvienotās Karalistes iestādes ir vienisprātis, ka Investbx ir atbalsta saņēmējs. Lai atbalstu uzskatītu par atbilstīgu, jāpastāv skaidri noteiktai tirgus nepilnībai. Tiek uzskatīts, ka lielākā pamatkapitāla nepietiekamība mazos uzņēmumos ir robežās no 0,5 miljoniem līdz 2 miljoniem GBP. Apvienotās Karalistes iestādes apgalvo, ka to apstiprina neatkarīga izpēte, ko Komisija veikusi iepriekšējos projektos, un pašas Riska kapitāla pamatnostādnes. Nav pierādījumu, ka vērtējums par tirgus nepilnībām, kas ir vēlreiz apstiprināts Lēmumā par uzņēmumu kapitāla fondiem (15), būtu mainījies. Apvienotās Karalistes iestādes min vairākus Rietummidlendas pieredzējušāko uzņēmēju apgalvojumus, kas apstiprina Investbx nepieciešamību. Viens reģionālais riska kapitāla ieguldītājs apgalvoja, ka no 500 līdz 750 gadā saņemtajiem priekšlikumiem mazāk kā 1 % saņem finansējumu. Lielākajai daļai uzņēmumu, kas saņem atteikumu, ir dzīvotspējīgi uzņēmējdarbības plāni, un, tā kā tie nav piemēroti riska kapitāla ieguldījumam, tiem varētu palīdzēt Investbx. Lai pierādītu, ka tirgū nepārprotami ir nepilnības, Apvienotās Karalistes iestādes atsaucas uz citiem dokumentiem (piemēram, uz Valsts kases budžeta konsultācijas dokumentu “Bridging the Finance Gap”, Apvienotās Karalistes prezidentūras darba dokumentu, kas publicēts pirms Riska kapitāla konferences un Britu rūpniecības konfederācijas pētījumu par MVU tendencēm).
            
         
               (99)
            
            
               Lai gan Apvienotās Karalistes iestādes sākumā pieļāva darījumus līdz pat 5 miljoniem GBP, lai novērstu šāda līmeņa atklātās tirgus nepilnības, turpmākajā procesā tās apstiprināja, ka Investbx darījumi pirmajos piecos gados būs robežās līdz 2 miljoniem GBP gadā un par visiem darījumiem virs 2 miljoniem GBP tiks ziņots Komisijai.
            
         
               (100)
            
            
               Apvienotās Karalistes iestādes uzskata, ka minētais atbalsta instruments var novērst tirgus nepilnības un tam ir priekšrocības salīdzinājumā ar tradicionālajiem līdzekļiem. Investbx ir izveidots, lai papildinātu citu finansējuma sniedzēju pakalpojumus un piesaistītu MVU papildu finansējuma resursus. Apvienotās Karalistes iestādes uzskata, ka projekta stimulējošā ietekme ir skaidri redzama, jo Investbx nevarētu tikt izveidots bez valsts iejaukšanās.
            
         
               (101)
            
            
               Apvienotās Karalistes iestādes uzskata, ka Investbx izveidošana un pamatfinansējums neradīs konkurences izkropļojumu, bet gan palīdzēs labot tirgus nepilnības, kas pašreiz netiek risinātas. Pat ja pasākums potenciāli varētu izkropļojot konkurenci, ierobežotā finansējuma summa ne ilgāk kā piecus gadus kopā ar faktu, ka Investbx ietekme būs tikai vienā Apvienotās Karalistes reģionā, nozīmē, ka jebkāds šāds izkropļojums tiks kompensēts ar iespējamiem ieguvumiem visos Kopienas reģionos. Piecu gadu termiņa beigās Investbx jābūt pašpietiekamam projektam un, kad uzņēmums tiks pārdots, tā ieņēmumi pāries AWM īpašumā.
            
         
               (102)
            
            
               Apvienotās Karalistes iestādes uzskata, ka Investbx būs maza ietekme uz konkurenci un nenozīmīga ietekme uz tirdzniecību, jo tas darbosies tikai vienā no deviņiem Anglijas reģioniem. Tas darbosies reģionāli, tādēļ teorētiski tas nevar izkropļot nevienu ekonomisku darbību ārpus Rietummidlendas. Turklāt, ja Investbx darbība izrādīsies veiksmīga, līdzīgi projekti citur Kopienā izraisīs privātā sektora interesi, un tiem nebūs nepieciešama valsts iejaukšanās.
            
         
               (103)
            
            
               Ja projekts būs veiksmīgs un tirgus nepilnības tiks mazinātas, tas būs lielisks veids, kā to panākt ar minimālām valsts izmaksām vai neizkropļojot konkurenci. Ja projekts nebūs veiksmīgs, konkurence tāpat netiks izkropļota, bet būs skaidrs, ka vai nu Investbx modelis nav reāls līdzeklis cīņā ar tirgus nepilnībām, vai arī AWM izvēlētais veids, kā ieviest šādu modeli, nav bijis piemērots un jāmeklē alternatīvs risinājums.
            
         5.2.   Apvienotās Karalistes atbildes uz kritizējošajiem trešo pušu apsvērumiem
   
               (104)
            
            
               Attiecībā uz JP Jenkins apsvērumiem Apvienotā Karaliste stingri nošķir Investbx un šo uzņēmumu. Tās apgalvo, ka JP Jenkins Stockbrokers uzņēmējdarbības modelis pilnīgi atšķiras no Investbx modeļa. JP Jenkins Stockbrokers ir brokeris izpildītājs un tirgus uzturētājs, kas veic biržas sarakstā neiekļauto vērtspapīru tirdzniecību ārpus biržas. Šis tirgus netiek regulēts. Investbx galvenais mērķis ir piesaistīt finansējumu MVU, un JP Jenkins Stockbrokers neveic šo funkciju.
            
         
               (105)
            
            
               Uz QCA un Ofex apsvērumiem Apvienotās Karalistes iestādes atbildēja šādi.
            
         
               (106)
            
            
               Vispusīgs un faktisks tirgus nepilnību uzskaitījums ir minēts Apvienotās Karalistes iestāžu 2005. gada 26. jūlija paziņojumā par valsts atbalstu. Turklāt tās min pētījumus, kas pierāda, ka tirgus nepilnības turpina pastāvēt, piemēram: Valsts kases 2005. gada 5. decembraPirmsbudžeta ziņojums; DTI Small Business Service“Pētījuma pārskats par riska kapitāla nodrošinājumu”; CBI “Uzņēmumu attīstības veicināšana”. Rietummidlendā ir vairāk nekā 300 000 MVU, un vidēji pēdējos piecos gados tikai viens Rietummidlendas uzņēmums gadā pievienojās Ofex. Līdzīgi, tā kā privāto ieguldītāju tīkls jau pastāv, trešo personu apsvērumi norāda, ka MVU nepieciešams papildu finansējuma instruments, lai aizpildītu iztrūkstošo pakāpi finansējuma ķēdē, jo ir pierādījies, ka pievienošanās izveidotajam tirgum ir pārāk apgrūtinoša šajā attīstības stadijā.
            
         
               (107)
            
            
               Apvienotās Karalistes iestādes atzīst, ka kopējās darījumu izmaksas bieži attur MVU no līdzekļu piesaistīšanas izveidotajos tirgos. Trešo personu apsvērumos uzsvērts, ka šādas finansēšanas izmaksas ir pārāk augstas salīdzinājumā ar piesaistīto līdzekļu apjomu. Apvienotās Karalistes iestāžu iejaukšanās ir veicinājusi konkurējošo vietējo profesionālo uzņēmumu sadarbību vienotā alternatīvās tirdzniecības sistēmā un standarta paraugu izveidošanā, kas samazina līdzekļu piesaistīšanas izmaksas. Kopējām darījumu izmaksām nevajadzētu būt šķērslim, lai pievienotos Investbx.
            
         
               (108)
            
            
               Saskaņā ar Apvienotās Karalistes iestāžu sniegto informāciju izpētes informācija ir pieejama par akcijām vecākajos tirgos, kas piesaista institucionālos ieguldījumus. Tā ir sagatavota par akcijām, kuras interesē institucionālos ieguldītājus un kuras tālāk izmantos brokeru tirgotāju grupas, lai piesaistītu institucionālo ieguldītāju interesi akcijām un veicinātu tirdzniecību. Šāda izpētes informācija tomēr nav pieejama individuālajiem ieguldītājiem. Turklāt finanšu iestādēm neinteresē mazo uzņēmumu akcijas, jo pieejamo akciju daudzums nav pietiekams, lai uzturētu nozīmīgu pozīciju. Savukārt Investbx apkopos datus par MVU akcijām, un MVU par attiecīgu tirgus cenu veiks papildu neatkarīgu izpēti, lai sniegtu ieguldītājiem sīku informāciju par uzņēmumu, palīdzot pieņemt lēmumu veikt ieguldījumu.
            
         
               (109)
            
            
               Atbildot uz argumentu, ka Investbx varētu vājināt likviditāti, Apvienotās Karalistes iestādes apgalvo, ka, “tirgus tehnoloģija pirms 25 gadiem nevarēja atbalstīt ģeogrāfiski atšķirīgus tirgus, vienas akcijas kotēšanu dažādos tirgos uzskatīja par tirgus likviditātes sadrumstalošanu. Bet interneta iespējas rada pretēju situāciju un palīdz novadīt reģionālo ieguldītāju naudu vietējos uzņēmumos reģiona labā.” Rietummidlendas biržā līdzekļi netiks sadrumstaloti, bet gan tiks atbalstīta to apvienošana, pateicoties lielākai akciju plūsmai par vienotām tirgus cenām nedēļā vai mēnesī.
            
         
               (110)
            
            
               Atbildot uz apsvērumu par ieguldītāju aizsardzību, Apvienotās Karalistes iestādes ir paredzējušas Apvienotajā Karalistē ieguldītāju aizsardzības pasākumus, ko var piemērot Investbx ieguldītājiem. Uzņēmumiem, kas pievienojas Investbx, jāatbilst prasību kopumam, kas regulē alternatīvo tirdzniecības sistēmu un informācijas sniegšanu. Kā jau iepriekš minēts, Investbx pildīs FSA ieguldītāju aizsardzības pienākumus, darbojoties The Chare Center izveidotā pārbaudītā atbilstības sistēmā, kas uzraudzīs visas Investbx darbības šajā saistībā. FSA pārvaldītais uzņēmums The Share Center reglamentēs Investbx darbību un nodrošinās, ka tas darbojas atbilstoši labākajai praksei, kā noteikts FSA uzņēmējdarbības prakses noteikumos. Papildus likumos noteiktai informācijai Investbx sniegs ieguldītājiem daudz vairāk informācijas par MVU, nekā tas parasti ir iespējams. Tas neietilpst regulējumā un norāda uz Investbx novatorisko pieeju.
            
         
               (111)
            
            
               Izsoļu sistēma ir atzīta alternatīva kvotu sistēmai, kas ir piemērotāka tirdzniecībai ar mazu akciju daudzumu, kā minēts Dr. Robert Huggins darbā “Reģionālās biržas Apvienotajā Karalistē”. Mērķa ieguldītājam Investbx MVU sarakstā interesē vidēja termiņa un ilgtermiņa iespējas, tādēļ paplašināta informācija par uzņēmuma izredzēm ir ļoti svarīga. Šis ieguldītāja profils neprasa spēju tirgoties ar akcijām nepārtraukti, kā to dara institucionālie tirgotāji. Tomēr datus par nākamo izsoli var pārskatīt un pasūtījumus izmainīt jebkurā brīdi pirms izsoles 24 stundas diennaktī.
            
         
               (112)
            
            
               
                  Ofex akcionāru struktūra galvenokārt ir brokeri un finanšu iestādes, kas izmanto un gūst labumu galvenokārt no kvotu tirgus uzturētāju sistēmas. Kā pierāda Ofex sniegtie dati, lai uzturētu nepārtrauktu tirdzniecību kvotu tirgū, akciju cenu starpība var būt līdz 75 %. Turpretī Investbx modelis ļauj pircējiem un pārdevējiem vienoties par vienu cenu, no kā iegūst gan MVU, kas var pārdot mazu daudzumu akciju, gan ieguldītāji, kas nezaudē no starpības starp akciju piesolīto cenu un cenu piedāvājumu.
            
         
               (113)
            
            
               Apvienotās Karalistes iestādes norāda, ka Ofex kļūst par vecāku tirgu. Pēdējos paziņojumos presē Ofex atzina, ka tas ir palielinājis kapitālu, lai finansētu izmaiņas savā tirdzniecības platformā, lai veicinātu akciju tirdzniecību tiešā konkurencē ar AIM un LSE. Jaunā platforma dod Ofex iespēju tirgot ievērojami lielākus sarakstā iekļautu un neiekļautu vērtspapīru apjomus par esošajām kvotām citur Londonā.
            
         
               (114)
            
            
               Apvienotās Karalistes iestādes iebilst, ka ieguldītāji netiks “bloķēti”, ja Investbx darbība būs jāpārtrauc. Investbx projekta pārtraukšana ir paredzēta finansējuma nolīgumā. Ja Investbx būtu jāpārtrauc darbība, MVU varētu turpināt tirdzniecību The Share Center platformā ar tiem pašiem nosacījumiem.
            
         
               (115)
            
            
               Iestādes uzskata, ka atbalsts Investbx ir minimālais nepieciešamais, lai risinātu tirgus nepilnības piekļuvei MVU pamatkapitāla finansējumam Rietummidlendā. Investbx pats nepiešķirs līdzekļus, tas nediskriminēs MVU to atlasē atkarībā no izpildījuma un novērtējuma Investbx tirdzniecības platformā. Investbx nesaņem nekādu atalgojumu, kas atkarīgs no MVU vērtējuma nākotnē, kā to saņemtu riska kapitāla ieguldītājs. Bez atbalsta šis projekts nebūs iespējams. Izveidot šādu uzņēmumu tikai ar privātajiem līdzekļiem ir pārāk riskanti, jo šāds uzņēmējdarbības modelis iepriekš nav pastāvējis.
            
         
               (116)
            
            
               Apvienotās Karalistes iestādes nepiekrīt, ka bezpeļņas uzņēmējdarbības modelis ierobežo finanšu tirgus attīstību. Apvienotās Karalistes iestādes paredz, ka Investbx izveidos un attīstīs jaunu ienesīgu uzņēmējdarbību, bet atzīst, ka tā agrīnajā stadijā tas nenesīs peļņu, un tādēļ ir nepieciešams finansējums. Tomēr ilgtermiņā tam jāgūst peļņa un jākļūst par pašfinansējošu un reālu uzņēmumu, kad būs izmantots AWM ierobežotais finansējums. Atšķirība ir tā, ka peļņa tiks atkal ieguldīta, nevis sadalīta akcionāriem. Investbx spēju darboties un radīt jaunus ekonomiski pieejamus pakalpojumus Rietummidlendas MVU vērtēs Apvienotās Karalistes iestādes.
            
         6.   PASĀKUMA NOVĒRTĒJUMS
   
               (117)
            
            
               Komisija ir novērtējusi pasākuma atbilstību EK Līguma 87. pantam un jo īpaši Riska kapitāla pamatnostādnēm. Šā vērtējuma rezultāti ir šādi.
            
         6.1.   Likumība
   
               (118)
            
            
               Apvienotās Karalistes iestādes paziņoja par pasākumu. Tās apstiprināja, ka Investbx nav nodibināts, nav sācis darboties vai saņēmis dotācijas vai finansējumu.
            
         
               (119)
            
            
               Apvienotās Karalistes iestādes apliecināja, ka AWM ir pieņēmis darbā personu, kas nākotnē pildīs Investbx vadītāja lomu, bet pagaidām šī persona strādā kā AWM darbinieks pie dažādiem projektiem, no kuriem viens ir Investbx sagatavošana. Ir uzsākts darbs pie Investbx mājaslapas izveidošanas. Tehnisku problēmu dēļ šī mājaslapa ar paziņojumu, ka tā ir attīstības stadijā, tomēr bija pieejama. Šī problēma tika atrisināta, un mājaslapa vairs nav publiski apskatāma.
            
         
               (120)
            
            
               
                  Investbx vēl nav izveidots kā uzņēmums un nav saņēmis nekādu finansējumu. Attiecīgi atbalsts vēl nav piešķirts.
            
         
               (121)
            
            
               Apvienotās Karalistes iestādes ir uzņēmušās saistības nepiešķirt atbalstu pirms Komisijas apstiprinājuma. Tādējādi tās ir izpildījušas EK Līguma 88. panta 3. punkta saistības.
            
         6.2.   Valsts atbalsta esība
   
               (122)
            
            
               Pēc Lēmuma uzsākt procedūru atbalsta piešķiršana tika pārbaudīta trīs līmeņos:
               
                           —
                        
                        
                           
                              Investbx kā tirgus,
                        
                     
                           —
                        
                        
                           ieguldītāji un
                        
                     
                           —
                        
                        
                           MVU, kuros tiks izdarīti ieguldījumi.
                        
                     Vērtējums jāveic saskaņā ar Riska kapitāla pamatnostādnēm.
            
         6.2.1.   Atbalsts Investbx līmenī
   
               (123)
            
            
               Ieguldījumu, kā arī pašreizējos izdevumus no valsts resursiem finansēs valsts attīstības aģentūra AWM. Saskaņā ar Apvienotās Karalistes iestāžu sniegto informāciju neviens privātais ieguldītājs neizrādīja interesi izdarīt ieguldījumu Investbx projektā. Normālos tirgus apstākļos dotācijas formā saņemto sākuma kapitālu nevarētu iegūt ar tādiem pašiem izdevīgiem noteikumiem. Tādēļ finansējuma pasākums neatbilst privāto tirgus ieguldītāju interesēm. Tādējādi Investbx saņem finansējumu, ko tas citādi nevarētu saņemt no privātā sektora resursiem par tirgus cenām. Tādēļ Investbx uzņēmumam tiek iedalīti valsts resursi. Tā kā pasākums var ietekmēt citus finanšu pakalpojumu sniedzējus, jo īpaši Ofex, kā minēts iepriekš, pasākums varētu izkropļot konkurenci. Parasti kapitāla ieguldījumus un ar to saistītos pakalpojumus var sniegt kā pārrobežu pakalpojumus. To pierāda Varvikas universitātes piemērs, kas min Rietummidlendas MVU, kurš saņēma finansējumu Austrālijas tirgū, kā arī Ofex centieni piedāvāt savus pakalpojumus ārzemēs. Lai gan maz iespējams, ka Rietummidlendas MVU meklētu kapitāla finansējumu līdz 2 miljoniem GBP un saņemtu šādus pakalpojumus ārzemēs, šādu iespēju nevar izslēgt. Tādējādi pasākums var ietekmēt Kopienas tirgu. Tādēļ pasākums ietver atbalstu Investbx EK Līguma 87. panta 1. punkta izpratnē.
            
         6.2.2.   Atbalsts ieguldītāju līmenī
   
               (124)
            
            
               
                  Investbx piedāvā tiešsaistes izsoļu sistēmu, kas dod iespēju visiem ieguldītājiem, gan institucionālajiem, gan privātpersonām veikt ieguldījumus MVU. Ieguldītāji var gūt labumu no Investbx sniegtās informācijas un pakalpojumiem, ko tie citādi nesaņemtu. Jebkurš ieinteresētais ieguldītājs, ja vien viņš nav izslēgts ar likumu par ieguldītāju aizsardzību, varēs izmantot Investbx ar vienādiem nosacījumiem. Nav noteikts minimālais ieguldījuma slieksnis vienam ieguldītājam. Tādēļ neatkarīgi no tā, vai pasākums ir izdevīgs ieguldītājiem, tas nav selektīvs šajā līmenī un tādējādi tas nesniedz atbalstu ieguldītājiem EK Līguma 87. panta 1. punkta izpratnē.
            
         6.2.3.   Atbalsts MVU līmenī
   
               (125)
            
            
               MVU gūs labumu no šā pasākuma, jo tie varēs piesaistīt privāto pamatkapitālu apstākļos, kādi citādi tirgū nebūtu iespējami. Investbx pakalpojumu kopumu pašlaik nepiedāvā neviens pakalpojumu sniedzējs tirgū. Tā kā privātie ieguldītāji nevēlas izveidot Investbx līdzīgu uzņēmumu, tas norāda, ka projekts ir riskants. Šī darbība ietver ievērojamas pieskaitāmās izmaksas, ko var nosegt tikai tad, ja Investbx sasniedz zināmu darbības apjomu, bet nav garantijas, ka šo apjomu sasniegt ir iespējams. Parasti ieguldījuma saņēmēju maksātā cena atspoguļo šo augsto riska pakāpi. Lai gan lielākā daļa Investbx piedāvāto pakalpojumu tiek sniegta, izmantojot tirgus pakalpojumu sniedzējus, un Investbx no tiem saņem peļņas daļu, Investbx pieprasītā cena ieguldījuma saņēmējiem par sniegto pakalpojumu kopumu ir pārāk zema, lai nodrošinātu, ka tā nosegs pieskaitāmās izmaksas pirmajos piecos gados, vai kamēr noteikts uzņēmumu skaits izmantos tā pakalpojumus. Šo piedāvājumu nepieņēma neviens ieguldītājs tirgū. Attiecīgi pasākums var dot labumu MVU, kas izmanto Investbx finansējuma iegūšanai, jo Investbx cenu struktūras dēļ var pierādīt, ka MVU saņem pakalpojumus uz izdevīgākiem noteikumiem, nekā tos varētu piedāvāt daži esošie tirgus dalībnieki. Apvienotā Karaliste ir pierādījusi, ka ar tirdzniecības platformas izmantošanu saistītos pakalpojumus, darbinieku akciju shēmas, ar akciju kontiem saistītos pakalpojumus, neatkarīgo izpēti un mārketinga pakalpojumus veiks privātie pakalpojumu sniedzēji uz attiecīgajiem tirgus nosacījumiem. Priekšrocības radīsies, šos pakalpojumus apvienojot, kā arī piesaistot līdzekļus no ieguldītājiem, kurus interesē MVU Rietummidlendā. Šo priekšrocību rada valsts līdzekļi, jo Investbx izveidošana un uzturēšana ir valsts finansējums, kas ir vienīgais veids, kā izveidot Investbx, kas sniegs pakalpojumus, kuri citādi tajos pašos tirgus apstākļos nebūtu pieejami. Tā kā ieguldījuma saņēmēji atrodas tirgos, kas ir konkurenti Kopienas līmenī, pasākums var izkropļot konkurenci un ietekmēt tirdzniecību Kopienā. Jāsecina, ka MVU, kuros tiks izdarīti ieguldījumi, saņems atbalstu EK Līguma 87. panta 1. punkta izpratnē.
            
         6.3.   Pasākuma saderība
   
               (126)
            
            
               Tā kā pasākums ietver valsts atbalstu Līguma 87. panta 1. punkta nozīmē, tā saderība jānovērtē, ņemot vērā Līguma 87. panta 2. un 3. punktā paredzētos izņēmumus. Līguma 87. panta 2. punktā paredzētie izņēmumi attiecībā uz sociāla rakstura atbalstiem, kas piešķirti individuāliem patērētājiem, atbalstiem, kuri paredzēti, lai segtu zaudējumus, kas radušies dabas katastrofu vai citu neparedzētu notikumu rezultātā, un atbalstiem, kas piešķirti dažiem Vācijas Federatīvās Republikas reģioniem, neattiecas uz šo gadījumu. Tāpat pasākums neattiecas uz izņēmumu, ko paredz Līguma 87. panta 3. punkta a) apakšpunkts attiecībā uz atbalstiem, kuri paredzēti, lai veicinātu tādu reģionu ekonomisko attīstību, kuros ir ārkārtīgi zems dzīves līmenis un augsts bezdarba līmenis. Līdzīgi pasākumu nevar uzskatīt par svarīgu projektu, visas Eiropas interesēs, ne arī par līdzekli cīņai pret nopietniem traucējumiem Apvienotās Karalistes ekonomikai Līguma 87. panta 3. punkta b) apakšpunkta nozīmē. Atbalsts neveicina arī kultūru un mantojuma saglabāšanu Līguma 87. panta 3. punkta d) apakšpunkta nozīmē.
            
         
               (127)
            
            
               Līguma 87. panta 3. punkta c) apakšpunkts pieļauj atbalstu, kas paredzēts, lai atvieglotu noteiktu ekonomisku darbību veikšanu vai noteiktu ekonomisko reģionu attīstību, ja šāds atbalsts neietekmē tirdzniecības nosacījumus tādā mērā, lai būtu pretrunā ar kopējām interesēm. Komisija norāda, ka atbalsta pasākuma mērķis ir izveidot tirgu un piešķirt atbalstu uz pieciem gadiem, lai izveidotu tiešsaistes biržas sistēmu ieguldītājiem un MVU. Tādējādi pasākuma mērķis ir izveidot ieguldījumu sistēmu, kas atvieglotu sadarbību starp ieguldītājiem un mērķa MVU, kuriem tā savukārt uzlabotu pieeju riska kapitālam.
            
         
               (128)
            
            
               Līguma 87. panta 3. punkta c) apakšpunktu par riska kapitālu piemēro saskaņā ar Riska kapitāla pamatnostādnēm. Šīs pamatnostādnes piemēro visiem paziņotajiem riska kapitāla pasākumiem, kurus apstiprina Komisija pēc pamatnostādņu publicēšanas Eiropas Savienības Oficiālajā Vēstnesī, arī tad, ja pasākumi, kā aplūkotais, ir izziņoti pirms pamatnostādņu publicēšanas (16). Investbx atvieglo sadarbību starp ieguldītājiem un mērķa MVU, kuriem tas savukārt uzlabo pieeju riska kapitālam. Attiecīgi tas ir ieguldījumu instruments Riska kapitāla pamatnostādņu 5.1. punkta f) apakšpunkta nozīmē. Saskaņā ar šo punktu pasākums, kas piešķir atbalstu ieguldījuma sistēmai, ir sīki jānovērtē saskaņā ar šo pamatnostādņu 5. iedaļu. Novērtējot pasākuma saderību saskaņā ar Riska kapitāla pamatnostādņu 5. iedaļu, Komisija rīkojas saskaņā ar Valsts atbalsta rīcības plānu (17), kas ir sīkāk aprakstīts Riska kapitāla pamatnostādņu 5.2., 5.3. un 5.4. punktā. Tā novērtēs, vai atbalsta pasākuma mērķis ir skaidri noteikts un atbilst kopējām interesēm, īpaši attiecībā uz tirgus nepilnību novēršanu, vai pasākums ir atbilstīgs, lai sasniegtu noteikto mērķi kopējās interesēs, vai tas ir absolūti nepieciešams un tam ir stimulējoša ietekme, vai tas ir proporcionāls un vai konkurences izkropļošana un ietekme uz tirdzniecību ir minimāla, lai nodrošinātu, ka atbalsta pasākums nav pretrunā ar kopējām interesēm. Tādēļ Komisija izskatīs vairākus pozitīvus un negatīvus elementus. Saskaņā ar Riska kapitāla pamatnostādņu otrās daļas 5. punktu neviens atsevišķs faktors nav noteicošais un neviens elementu kopums atsevišķi nav pietiekams, lai nodrošinātu saderību. Dažos gadījumos to piemērotība un nozīmīgums ir atkarīgs no pasākuma veida.
            
         
               (129)
            
            
               Nav piemērojami citi pašreizējie valsts noteikumi, shēmas vai pamatnostādnes. Jāatzīst, ka daži Rietummidlendas apgabali atbilst EK Līguma 87. panta 3. punkta c) apakšpunktā minētajiem izņēmumiem (18), un Komisija arī norāda, ka šis reģions ir cietis no Rover krīzes. Tomēr Investbx piešķirtā dotācija nav atbalsts reģionālajai attīstībai.
            
         6.3.1.   Vai valsts atbalsta mērķis ir skaidri noteikts un atbilst kopējām interesēm?
   
               (130)
            
            
               Saskaņā ar Riska kapitāla pamatnostādņu 5.2.1. punktu Komisija novērtē, vai atbalsta pasākuma mērķis ir novērst skaidri noteiktas tirgus nepilnības. Pasākumiem, kas iesaista īpašu ieguldījumu sistēmu, Komisija pieprasa papildu pierādījums par tirgus nepilnībām. Šiem pierādījumiem jābūt pamatotiem ar pētījumiem, kas parāda tirgus nepilnību līmeni, tiem jābūt saistītiem ar riska kapitāla piešķiršanu un jābūt nozīmīgiem riska kapitāla nozarē.
            
         
               (131)
            
            
               Kā minēts Riska kapitāla pamatnostādņu 1.3.2. punktā, Komisija uzskata, ka galvenais tirgus nepilnību iemesls riska kapitāla tirgos ir nepilnīga informācija. Attiecībā uz mazo un jauno uzņēmumu piekļuvi kapitālam, galvenās pamatkapitāla finansējuma grūtības ir augstas darījumu un pakalpojumu izmaksas, kā arī ieguldītāju bailes no riska, kas saistītas ar riska kapitāla ieguldījumiem. Parasti tirgus nepilnības rodas, kad netiek pietiekami saskaņots riska kapitāla piedāvājums un pieprasījums, riska kapitāla apjoms kļūst ierobežots, un uzņēmumi neiegūst finansējumu, neskatoties uz vērtīgiem uzņēmējdarbības plāniem un izaugsmes perspektīvām.
            
         
               (132)
            
            
               Pašreizējā atbalsta pasākuma mērķis ir novērst tirgus nepilnības MVU pamatkapitāla finansēšanā robežās no 0,5 miljoniem līdz 2 miljoniem GBP Rietummidlendas reģionā.
            
         
               (133)
            
            
               Lai parādītu, ka riska kapitāla līmenis ir ierobežots, neskatoties uz kapitāla finansējuma pieprasījumu reālai uzņēmējdarbībai, Riska kapitāla pamatnostādņu 5.2.1. punktā ir minēti pierādījumi. Novērtējot tirgus nepilnības, Komisija īpaši ņem vērā privāto kapitāla ieguldījumu ienesīgumu, privātā kapitāla ieguldījumu attīstību Apvienotajā Karalistē pēdējos gados un ieguldījuma sadalījumu ieguldījumu apjoma kategorijās saistībā ar noteikto tirgus nepilnību līmeni. Komisija arī pārbauda datus par Rietummidlendas reģionu, jo īpaši privātā kapitāla ieguldījumu sadalījumu reģionā, pieprasījumu pēc kapitāla finansējuma un to, kādā mērā šis pieprasījums ir apmierināts izveidotajos kapitāla tirgos. Šajā nolūkā Komisija analizē Apvienotās Karalistes iestāžu iesniegtos pētījumus.
            
         
               (134)
            
            
               Papildus tiek norādīts uz to, ka atbalsta pasākums atbalstīs arī notiekošās strukturālās izmaiņas reģionā, izveidojot tiešsaistes kapitāla tirgu MVU.
            
         6.3.1.1.   Pierādījumi par tirgus nepilnībām, kuru novēršana ir šā pasākuma mērķis
   
               (135)
            
            
               
                  Investbx mērķis ir kapitāla finansējums Rietummidlendas reģionā robežās no 0,5 miljoniem līdz 2 miljoniem GBP. Saskaņā ar Apvienotās Karalistes un trešo personu sniegtajiem komentāriem tirgus dalībnieki uzskata, ka šajās robežās tirgus nepilnības ir visnopietnākās. Viņi uzskata, ka šis ieguldījuma apjoms ir pārāk augsts lielākajai daļai neoficiālo ieguldītāju, piemēram, uzņēmējdarbības mecenātiem, kuriem ir ierobežoti finanšu resursi (19), un pārāk zems lielākajai daļai oficiālo riska kapitāla ieguldītāju, kuriem potenciālo ieguldījumu novērtējuma izmaksas ir pārāk augstas, ja uzņēmums meklē nelielu kapitāla finansējumu (20). Saskaņā ar Apvienotās Karalistes iestāžu iesniegto Investbx finanšu plānu vidējais finansējuma apjoms līdz piektajam darbības gadam būs 1,66 miljoni GBP.
            
         
               (136)
            
            
               Savā lēmumā par uzņēmumu kapitāla fondu sistēmu (21), ņemot vērā Rezultātu novērtējuma pētījumu 2003. (22) un Ziņojumu par veiktām investīcijām 2003. gadā (23), Apvienotās Karalistes sniegto informāciju un trešo personu apsvērumus, kas apstiprina, ka pastāv tirgus nepilnības, Komisija secina, ka Apvienotajā Karalistē pastāv tirgus nepilnības robežās no 250 000 GBP (357 000 EUR) līdz 2 miljoniem GBP (2,9 miljoni EUR).
            
         
               (137)
            
            
               Saskaņā ar Apvienotās Karalistes iestāžu sniegto informāciju Apvienotajā Karalistē un jo īpaši Rietummidlendā pastāv tirgus nepilnības, un šā novērtējuma pamatā, kā minēts ECOTEC ziņojumā, ir šādi faktori (24):
               
                           —
                        
                        
                           privātie kapitāla finansējuma uzņēmumi nevar sasniegt ieņēmumu līmeni, kāds nepieciešams ar ieguldījumiem, kas mazāki par 2 miljoniem GBP;
                        
                     
                           —
                        
                        
                           tirgus nepilnības robežās no 250 000 līdz 2 miljoniem GBP ir reālas, un tās ir radušās pēc 1999./2000. gada, kad riska kapitāls tika pārvietots uz lielākiem darījumiem;
                        
                     
                           —
                        
                        
                           tikai daži privātā kapitāla ieguldījumi reģionā ir robežās no 250 000 līdz 2 miljoniem GBP;
                        
                     
                           —
                        
                        
                           šajās robežās, kur pastāv tirgus nepilnības, ir ievērojams finansējuma pieprasījums no MVU puses.
                        
                     
         6.3.1.1.1.   Ieguldītāju ieņēmumi no privātā kapitāla un riska kapitāla ieguldījumiem Apvienotajā Karalistē
   
               (138)
            
            
               Privātā akciju kapitāla un riska kapitāla ieguldījumu ienesīgums dažādās ieguldījumu kategorijās ir tirgus nepilnību novērtējuma rādītājs, jo zems ieguldījumu ienesīgums robežās, kurās pastāv tirgus nepilnības, liks ieguldītājiem pievērsties ienesīgākiem lielajiem ieguldījumiem. Pēc pēdējiem British Venture Capital Association (šeit turpmāk “BVCA”) (25) datiem ieņēmumi no privātā akciju kapitāla un riska kapitāla ieguldījumiem Apvienotajā Karalistē 2004. gadā ir attīstījušies šādi. Līdzīgi kā 2003. gadā vidēja apjoma vadības veiktas pārpirkšanas darījumos (šeit turpmāk “MBO”) (ar ieguldīto pamatkapitālu no 10 miljoniem līdz 100 miljoniem GBP) un lielos MBO (ar ieguldīto pamatkapitālu vairāk nekā 100 miljoni GBP) ieņēmumi īsā un vidējā termiņā bija daudz lielāki no ieguldījumiem, salīdzinot ar ieguldījumiem sākuma un attīstības stadijā. (Piemēram, 2004. gadā trīs gadu ieņēmumi bija -13,2 % ieguldījumiem sākuma stadijā, -5,3 % ieguldījumiem attīstības stadijā, bet tie sasniedza 13,7 % vidēja apjoma MBO un 16,1 % lielos MBO.) Tādēļ ieguldītājiem privātā akciju kapitāla ieguldījumi MBO virs 10 miljoniem GBP ir daudz izdevīgāki nekā ieguldījumi sākuma un attīstības stadijā.
            
         
               (139)
            
            
               Lai gan BVCA 2005. gada ziņojumā par ieņēmumiem no privātā akciju kapitāla un riska kapitāla ieguldījumiem Apvienotajā Karalistē metodika ir mainījusies (26), vidēja termiņa ieņēmumi sākuma un riska stadijā joprojām ir negatīvi. Vidēja termiņa ieņēmumi attīstības stadijā un mazos MBO ir daudz zemāki par vidēja termiņa ieņēmumiem vidējos un lielos MBO.
            
         6.3.1.1.2.   Privātā pamatkapitāla ieguldījumi Apvienotajā Karalistē
   
               (140)
            
            
               Pēc BVCA pētījuma par privātā pamatkapitāla ieguldījumiem Apvienotajā Karalistē (27) vidējais ieguldījuma apjoms 2005. gadā ir pieaudzis līdz 5,2 miljoniem GBP, (salīdzinājumā ar 4,1 miljoniem GBP 2004. gadā, 3,2 miljoniem GBP 2003. gadā, 3,7 miljoniem GBP 2002. gadā un 3,6 miljoniem GBP 2001. gadā).
            
         
               (141)
            
            
               Minētie BVCA pētījumi liecina, ka no Apvienotās Karalistes uzņēmumiem saņemtā privātā akciju kapitāla apjoms pēdējos gados ievērojami palielinājies (6 813 miljoni GBP 2005. gadā, 5 336 miljoni GBP 2004. gadā, 4 074 miljoni GBP 2003. gadā). Tomēr ieguldījumu apjoms robežās no 0,5 miljoniem līdz 2 miljoniem GBP 2005. gadā nav palielinājies, bet tieši otrādi – samazinājies (313 miljoni GBP 2005. gadā, 330 miljoni GBP 2004. gadā un 286 miljoni GBP 2003. gadā). 2 % no kopējā Apvienotās Karalistes uzņēmumu ieguldītā privātā akciju kapitāla apjoma 2005. gadā bija ieguldījumi, kas mazāki par 0,5 miljoniem GBP, 5 % – ieguldījumi robežās no 0,5 miljoniem līdz 2 miljoniem GBP un atlikušie 94 % – ieguldījumi lielāki par 2 miljoniem GBP. Ieguldījumu, kas ir robežās no 0,5 miljoniem līdz 2 miljoniem GBP, proporcija attiecībā pret ieguldījumiem kopumā 2005. gadā bija zemāka nekā iepriekšējos gados (5 % – 2005. gadā, 6 % – 2004. gadā, 7 % – 2003. gadā, 10 % – 2002. un 2001. gadā).
            
         
               (142)
            
            
               Pēc BVCA pētījuma to uzņēmumu skaits, kuros izdarīti ieguldījumi robežās no 0,5 miljoniem līdz 2 miljoniem GBP, salīdzinājumā ar kopējo uzņēmumu skaitu, kuros izdarīti ieguldījumi Apvienotajā Karalistē, arī ir samazinājies (23 % – 2005. gadā, 25 % – 2004. gadā, 25 % – 2003. gadā, 30 % – 2002. gadā un 31 % – 2001. gadā). Kopumā to uzņēmumu skaits, kuros tika izdarīti ieguldījumi robežās no 0,5 miljoniem līdz 2 miljoniem GBP, 2005. gadā bija viszemākais salīdzinājumā ar pēdējiem pieciem gadiem (302 – 2005. gadā, 321 – 2004. gadā, 317 – 2003. gadā, 361 – 2002. gadā un 399 – 2001. gadā).
            
         
               (143)
            
            
               Apvienotās Karalistes iestādes atsaucās uz vairākiem dokumentiem un pētījumiem par tirgus nepilnībām Apvienotajā Karalistē, piemēram:
               
                           —
                        
                        
                           Valsts kases budžeta apspriedes dokumentu “Bridging the Finance Gap” (28), kas apstiprināja kapitāla nepietiekamību robežās no 0,25 miljoniem līdz 2 miljoniem GBP. Ziņojuma pamatā bija aptaujas, BVCA dati un atsauce uz akadēmiskiem pētījumiem (29). Aptaujas rāda, ka 97 % no respondentiem “Bridging the finance gap” apspriedē piekrita, ka MVU joprojām ir ievērojamas tirgus nepilnības, un daudzi apgalvoja, ka nepilnību daudzums ir atkarīgs no uzņēmējdarbības apjoma, nozares un attīstības pakāpes. “Apspriedes “Bridging the finance gap” rezultāti skaidri norāda, ka pastāv tādu mazu un vidēju uzņēmumu (MVU) grupa, kuri neietilpst kredītu finansējumā un kuriem pašlaik nav pieejas pamatkapitālam, kas ir nepieciešams to attīstībai. … Tāpat ir ietekmēti uzņēmējdarbības veidi, kas vēlas piesaistīt mazāku ieguldījuma apjomu, lai modernizētu vai pilnveidotu savu darbību.” Ziņojumā ir norādīts, ka daži MVU nav “piemēroti kredītu finansējumam”, un, ja uzņēmums vēl nenes pietiekamu peļņu, lai atmaksātu parāda procentus, un/vai uzņēmums attīsta jaunas tehnoloģijas vai ražojumus ar ievērojamu izaugsmes potenciālu, bet arī ar ievērojamu risku, pamatkapitāla piesaistīšana var būt vispiemērotākais finansējuma veids. Kā apgalvots ziņojumā, kapitāla ieguldītājiem var būt ievērojamas izmaksas, nosakot piemērotākās ieguldījuma iespējas, jo īpaši tas attiecas uz ieguldījumu izpētes, uzticamības novērtējuma un uzraudzības izmaksām mazos un jaunos uzņēmumos. “Salīdzinot ar lieliem uzņēmumiem, kuri ir iekļauti biržas sarakstos, informācijas plūsma par maziem uzņēmumiem, kuri nav iekļauti biržas sarakstos un kuri vēlas piesaistīt ieguldītājus, ir minimāla.” Ziņojumā teikts, ka nepietiekamas informācijas dēļ potenciālie ieguldītāji var nepareizi izprast uzņēmējdarbības peļņas riska profilu un tādējādi negribēt ieguldīt riska kapitālu. Ziņojumā izdarīts secinājums, ka augstas darījumu izmaksas un proporcionāli augstākas informācijas iegūšanas izmaksas par mazākiem uzņēmumiem liek ieguldītājiem pievērst vairāk uzmanības lielākiem ieguldījumiem. Līdzekļu izsniegšanas struktūras trūkumi un zināšanas par mazo un riskanto uzņēmumu riska kapitālu norāda, ka riska kapitāla ieguldītāji turpmākā attīstības stadijā pievērsīsies lielākiem darījumiem.
                        
                     
                           —
                        
                        
                           ECOTEC (30) veiktā izpēte apstiprināja, ka robežās no 0,5 miljoniem līdz 2 miljoniem GBP pastāv tirgus nepilnības un visnopietnākie ierobežojumi ir uzņēmumiem, kas vēlas piesaistīt izaugsmes kapitālu līdz 2 miljoniem GBP.
                        
                     
                           —
                        
                        
                           Pēdējos Britu rūpniecības konfederācijas (“CBI”) ziņojumos konstatēts, ka joprojām pastāv nepilnības piekļuvē finansējumam. “Sistēmā joprojām pastāv tirgus nepilnības un anomālijas, kas jānovērš.”… “Ir pierādījumi, ka pēdējos piecos gados tirgus nepilnības pieaug robežās no 500 000 līdz 3 miljoniem GBP. Pēdējie BVCA dati norāda, ka kapitāla nepietiekamība samazinās un vidējais kapitāla ieguldījuma apjoms turpina palielināties.”
                               (31)
                           
                        
                     Dažos pētījumos apgalvots, ka tirgus nepilnības ir arī mazākiem ieguldījumiem par 0,5 miljoniem GBP un lielākiem par 2 miljoniem GBP. Tomēr nevienā pētījumā netiek apšaubīta tirgus nepilnību pastāvēšana robežās no 0,5 miljoniem līdz 2 miljoniem GBP, kas ir Investbx apjoma ieguldījumu mērķis. Tiek uzskatīts, ka šīs summas robežās nepilnības ir visnopietnākās.
            
         
               (144)
            
            
               Apvienotās Karalistes iestādes minēja arī vairākus pētījumus un pārskatus par dažādiem aspektiem, kas traucē mazajiem uzņēmumiem iekļūt fondu biržā:
               
                           —
                        
                        
                           
                              Brian Zivicky izpētes rakstā (32) ir minēta atsauce uz faktu, ka Apvienotajā Karalistē eksperti maz seko mazākajiem uzņēmumiem, kuri ir iekļauti biržas sarakstā, jo tirdzniecības apjoms nav pietiekams, lai attaisnotu saistītās izpētes izmaksas.
                        
                     
                           —
                        
                        
                           
                              Quoted Company Alliance vārdā sagatavotajā Jaffe Associates ziņojumā (33) apgalvots, ka mazākie uzņēmumi, kuri ir iekļauti biržas sarakstā, sacenšas par mazu iestāžu kapitāla ieguldījumu daļu Apvienotajā Karalistē, kam vēl ir tendence samazināties. Izdarot lēmumus par ieguldījumiem, galvenais ir iespēja strādāt ar lieliem apjomiem, kas automātiski izslēdz mazākos uzņēmumus.
                        
                     
                           —
                        
                        
                           
                              SWR worldwide veiktais pārskats (34) pierādīja, ka akciju emitenti un ieguldītāji skaidri zina, ka pašreizējos finanšu pakalpojumu mehānismus MVU var uzlabot, īpaši attiecībā uz ieguldījumu saņēmēju un ieguldītāju satuvināšanu. Pārskats pierādīja, ka svarīgākais faktors, izdarot lēmumus par ieguldījumiem, ir informācijas daudzums un kvalitāte. Lielākā daļa fondu vadītāju, individuālo ieguldītāju un riska kapitāla ieguldītāju atzina, ka pašreizējās biržas nenodrošina pietiekamu pieeju MVU, ne arī pietiekamu kapitālu MVU piedāvātajiem vērtspapīriem.
                        
                     
                           —
                        
                        
                           
                              Tim Mocroft dokumentā (35) aprakstīts, ka “…tradicionālā kārtība iekļaušanai biržas sarakstā un regulējošās prasības ir dārgas, bet, ņemot vērā iesaistīto uzņēmumu apjomu un piesaistīto summu lielumu, parasti šīs izmaksas ir pieņemamas. Tomēr abi faktori nosaka robežas uzņēmuma lielumam, kam būtu veiksmīga pieeja galvenajiem Apvienotās Karalistes tirgiem – tas ir, Londonas fondu biržas oficiālajam sarakstam un AIM […] Parasti IPO katrā no šiem reģiona tirgiem ir 500 000 GBP, un ar šādām izmaksām nav ekonomiski izdevīgi piesaistīt salīdzinoši nelielus kapitāla apjomus.”
                           
                        
                     
                           —
                        
                        
                           
                              Deloitte ziņojumā “Improving Access to Finance for Small and Medium Sized Enterprises” (36), aptaujājot ieinteresētās personas, tiek atklāts, ka vispārīgās zināšanas par MVU finansēšanas iespējām ir niecīgas. Pārrunās tika atklāts, ka nevēlēšanās ieguldīt ir galvenais šķērslis finansējuma iegūšanai Rietummidlendas reģionā. Nesagatavotība ieguldījumu izdarīšanai attiecas uz uzņēmumu attieksmi pret finansēm, uzņēmējdarbības dokumentu kvalitāti un projekta spēju piesaistīt ieguldījumus. Iesaistīts ir gan pieprasījums, gan piedāvājums: tas var atturēt uzņēmumus pieprasīt finansējumu, jo ir bailes no bankrota, un ierobežot piedāvājumu, jo potenciālajam ieguldītājam ir augstāks risks, ņemot vērā nepietiekamu sagatavotības līmeni ieguldījumam.
                        
                     
         6.3.1.2.   Rietummidlendas tirgus nepilnības
   
               (145)
            
            
               Lai gan iepriekš minētā informācija attiecas uz tirgus analīzi visā Apvienotajā Karalistē, Komisijas vērtējums nosaka, vai tirgus nepilnības ir Investbx mērķa reģionā – Rietummidlendā. Šajā kontekstā papildus iepriekš minētajiem elementiem bija jāņem vērā piedāvājuma un pieprasījuma papildaspekti reģionālā līmenī.
            
         
               (146)
            
            
               Lielākā daļa trešo personu apsvērumu apstiprināja, ka Rietummidlendas reģionā pastāv tirgus nepilnības. Turklāt, atbildot uz trešo personu apsvērumiem, Apvienotās Karalistes iestādes sagādāja pierādījumus, pamatojoties uz reģionālo riska kapitāla ieguldītāju vērtējumu, kas apstiprināja, ka pastāv tirgus nepilnības robežās no 0,5 miljoniem līdz 2 miljoniem GBP, un apgalvoja, ka no 500 līdz 750 gadā saņemtajiem ierosinājumiem mazāk kā 1 % saņem finansējumu, lai gan lielākajai daļai atraidīto uzņēmumu ir reāli uzņēmējdarbības plāni, un tie varētu saņemt finansējumu, ja pastāvētu tāds mehānisms, kādu piedāvā Investbx.
            
         6.3.1.2.1.   Reģionālais ieguldījuma sadalījums
   
               (147)
            
            
               Pēc BVCA ziņojumā publicētajiem datiem par ieguldījumiem 2005. gadā kopējais privātā pamatkapitāla ieguldījumu apjoms Rietummidlendas reģionā bija 4 % no visiem ieguldījumiem Apvienotajā Karalistē, bet Dienvidaustrumu un Londonas reģionos – 44 % no visiem ieguldījumiem Apvienotajā Karalistē. Sākuma stadijas ieguldījumi Rietummidlendā bija 1 % no visiem sākuma stadijas ieguldījumiem Apvienotajā Karalistē, bet Dienvidaustrumu un Londonas reģionos to skaits bija 49 %. Ieguldījumi attīstības stadijā Rietummidlendā bija 2 %, bet Dienvidaustrumu un Londonas reģionos – 42 % no visiem ieguldījumiem attīstības stadijā Apvienotajā Karalistē. Šie dati jāapskata saistībā ar NKP ieguldījumu dažādos Apvienotās Karalistes reģionos, par ko pēdējie Eurostat dati ir no 2003. gada, kas parāda, ka Rietummidlendas ieguldījums Apvienotās Karalistes NKP 2003. gadā bija 8 %, bet Dienvidaustrumu un Londonas reģionu ieguldījums kopā – 34 %. Tas parāda, ka Rietummidlendā kapitāla ieguldījumu nodrošinājums saimnieciskās darbības sākuma un attīstības stadijā ir daudz zemāks nekā Dienvidaustrumu un Londonas reģionos.
            
         
               (148)
            
            
               Pēc LSE un AIM uzņēmumu kopējās tirgus kapitalizācijas analīzes (37) Midlendā ir viens no zemākajiem kopējās tirgus kapitalizācijas līmeņiem no visiem reģioniem. 2003. gadā NKP reģionālās tirgus kapitalizācijas daļa Londonas reģionā sasniedza 621 %, Dienvidaustrumu reģionā – 139 %, Apvienotajā Karalistē kopumā – 153 %, bet Midlendas reģionā – tikai 25 %. Pēc ekonomiskās darbības Midlendas reģionā ir viszemākais tirgus kapitalizācijas līmenis no visiem Apvienotās Karalistes reģioniem.
            
         6.3.1.2.2.   MVU kapitāla finansējuma pieprasījums Rietummidlendā
   
               (149)
            
            
               No statistikas datiem ir grūti pārbaudīt, vai pastāv tāds pieprasījums no uzņēmumiem ar reāliem uzņēmējdarbības plāniem, kas nav apmierināts. Lai atrisinātu šo problēmu, aptaujas izrādījās labākais veids, kā veikt izpēti par tādiem uzņēmumiem ar reāliem uzņēmējdarbības plāniem, kas izteikuši pieprasījumu pēc kapitāla finansējuma.
            
         
               (150)
            
            
               Apvienotās Karalistes iestādes ir veikušas vairākas apspriedes, seminārus un aptaujas par pamatkapitāla pieprasījumu Rietummidlendas MVU. 2003. gada aprīlī tika veikta aptauja, kurā 73 % no 41 respondenta reģionālajā uzņēmējdarbības kopienā atzina, ka pieeja kapitāla tirgum ir nozīmīga problēma MVU, un 88 % atzina, ka izveidotie kapitāla tirgi neatbilst MVU finansējuma vajadzībām. Turklāt 68 % no respondentiem atzina, ka MVU maz izmanto Ofex kā kapitāla avotu, un 73 % izrādīja interesi par Investbx projektu.
            
         
               (151)
            
            
               2003. gada novembrī Birmingemā notika Investbx veltīta sanāksme, kurā piedalījās 81 uzņēmējs. Nākamā sanāksme notika Londonā Centre for Study of Financial Innovation (CSFI), kurā tika uzaicināti piedalīties 27 uzņēmēju pārstāvji. Atsauksmes no CSFI gandrīz vienbalsīgi atbalstīja projektu. 2004. gada maijā tika lūgta palīdzība 21 profesionālu konsultantu uzņēmumam, lai uzzinātu to detalizētu viedokli par Investbx projekta izveidošanu un novērtētu, cik daudzi no viņu klientiem varētu izmantot Investbx projektu. 13 uzņēmumi norādīja, ka viņi varētu piedāvāt iesaistīties Investbx 1 līdz 6 no saviem klientiem gadā. Ņemot vērā, ka semināros piedalījās tikai neliela daļa no uzņēmumiem, Apvienotās Karalistes iestādes uzskata, ka kapitāla finansējuma pieprasījums no 10 MVU gadā, iesaistoties Investbx projektā, ir piesardzīgs plāns. Tā kā profesionālie konsultanti saņem peļņu tikai tad, ja uzņēmumi ir veiksmīgi piesaistījuši kapitālu, viņu interesēs ir piedāvāt tikai uzņēmumus ar reāliem uzņēmējdarbības plāniem, lai Investbx iesaistītos tikai tādi uzņēmumi, kas interesētu ieguldītājus.
            
         
               (152)
            
            
               Saskaņā ar Apvienotās Karalistes iestāžu sniegto informāciju pastāvošie tirgi, kas piedāvā kapitāla finansējumu MVU, neatbilst pieprasījumam un tādējādi neatrisina tirgus nepilnības Rietummidlendā saistībā ar MVU kapitāla finansējuma uzkrāšanu robežās no 0,5 miljoniem līdz 2 miljoniem GBP, kas savukārt ir Investbx galvenais mērķis. Lai gan tie ir starpnieki kapitāla ieguldījumam vairākos MVU Rietummidlendā, viņi neaptver kopumā visu reģionu, un neviens no viņiem nepievērš galveno uzmanību MVU. Apvienotās Karalistes iestādes uzskata, ka visi iespējamie pierādījumi noved pie secinājuma, ka tirgus nepilnības privātajā sektorā netiks risinātas. Divās atsevišķās AWM organizētās sanāksmēs Ofex vadītāji tika uzaicināti iesniegt plānu, kā atrisināt tirgus nepilnības Rietummidlendā, bet saskaņā ar Apvienotās Karalistes iestāžu sniegto informāciju Ofex vai nu nespēja, vai nebija ieinteresēts iesniegt šādu plānu.
            
         
               (153)
            
            
               
                  Ofex sarakstā pašlaik ir 7 Rietummidlendas uzņēmumi, no tiem tiek tirgotas tikai 5 uzņēmumu akcijas (38). Apvienotā Karaliste neuzskata, ka Ofex ir atrisinājis tirgus nepilnības, kā arī neuzskata, ka tas apmierina pašreizējo pieprasījumu reģionā, kas ir vismaz 10 uzņēmumi gadā. Ofex sarakstos bija viens jauns Rietummidlendas MVU 2005. gadā un viens – 2004. gadā, bet Investbx plāno apkalpot 5–12 jaunus Rietummidlendas uzņēmumus gadā.
            
         
               (154)
            
            
               Komisija uzskata, ka saskaņā ar Riska kapitāla pamatnostādņu 5.2.1. punktu ir savākts pietiekami daudz pierādījumu, kas pamatoti uz vairākiem pētījumiem, lai secinātu, ka Rietummidlendas reģionā pastāv tirgus nepilnības robežās no 0,5 miljoniem līdz 2 miljoniem GBP.
            
         6.3.2.   Vai atbalsta instruments ir piemērots, lai sasniegtu mērķi kopējās interesēs?
   
               (155)
            
            
               Saskaņā ar Riska kapitāla pamatnostādņu 5.2.2. punktu Komisija novērtē, vai atbalsta pasākums var atrisināt pastāvošās tirgus nepilnības. Turklāt Komisija ņem vērā visu ietekmes novērtējumu un apsver iespēju sasniegt tos pašus mērķus ar citiem līdzekļiem.
            
         6.3.2.1.   Tirgus nepilnību novēršana
   
               (156)
            
            
               Ņemot vērā atbalsta līmeni Investbx, piedāvātais atbalsts risina iepriekš minētās tirgus nepilnības, izveidojot tiešsaistes reģionālo tirdzniecības platformu, kas ļaus MVU sevi piedāvāt, piesaistīt kapitālu un tirgot akcijas. Tajā pašā laikā tas dos iespēju ieguldītājiem iegūt sīku un neatkarīgi apstiprinātu informāciju par MVU. Tādējādi Investbx palielinās informācijas efektivitāti, dos iespēju labāk izprast ieguldītāju risku MVU un samazinās darījumu izmaksas ieguldītājiem, lai iegūtu informāciju par MVU, piedāvājot publisku pieeju dokumentiem par visiem MVU.
            
         
               (157)
            
            
               
                  Investbx mērķis ir piesaistīt kapitālu īpaši MVU Rietummidlendas reģionā. Investbx uzņēmējdarbības plāns paredz piesaistīt sākotnējo kapitālu vismaz 47 Rietummidlendas MVU piecos gados par vismaz 70 miljoniem GBP. Salīdzinājumā ar Ofex, kas arī apgalvo, ka darbojas Rietummidlendā un tā darījumu apjoms ir līdzīgs, Apvienotās Karalistes iestādes savos apsvērumos par lēmumu uzsākt procedūru izdarīja šādus secinājumus:
               
                           —
                        
                        
                           Piecos gados kopš 2000. gada Ofex ir piesaistījis tikai 43,3 miljonus GBP lielu pamatkapitālu robežās no 0,5 miljoniem līdz 2 miljoniem GBP 39 uzņēmumos visā Apvienotajā Karalistē.
                        
                     
                           —
                        
                        
                           Neņemot vērā sekundārās dotācijas, Ofex uzņēmumi pamatfondos piesaista tikai nelielas summas (piemēram, 0,8 miljonus GBP visā Apvienotajā Karalistē 2004. gadā).
                        
                     
                           —
                        
                        
                           
                              Ofex Rietummidlendas uzņēmumos piecos gados no 2001. gada līdz 2005. gadam ir piesaistījis kapitālu (pamata un sekundāro) 12 miljonu GBP apmērā.
                        
                     
                           —
                        
                        
                           Kopš 2000. gada Ofex ir piesaistījis tikai 3,5 miljonus GBP galvenā kapitāla 5 Rietummidlendas uzņēmumos.
                        
                     
         
               (158)
            
            
               
                  Investbx piedāvā reģionālu pieeju ar vietēju pakalpojumu sniedzēju un ieguldītāju tīklu, kas ir īpaši nozīmīgs kapitāla ieguldījumiem MVU attīstības stadijā. Šāds ieguldījums bieži prasa ciešu uzraudzību un tiešas attiecības starp ieguldītāju un ieguldījuma saņēmēju MVU. Pēc teorētiskiem un empīriskiem pētījumiem jāatzīst, ka ieguldītāja tuvums finansējamam uzņēmumam ir nosacījums, izvēloties izdarīt ieguldījumu (39). Var arī pieņemt, ka vietējais ieguldītājs var būt motivēts ieguldīt vietējā uzņēmumā ne tikai informācijas pieejamības dēļ, bet arī tāpēc, ka tas var piedāvāt ieguldījuma saņēmējam īpašas priekšrocības, dodot pieeju vietējam tīklam, kā arī priekšrocības attiecībā pret citu reģionu uzņēmumiem un pat reģionālo patriotismu. Reģionālo pieeju pierāda fakts, ka Investbx apkalpo tikai Rietummidlendas uzņēmumus, tā 6–8 cilvēku grupa darbojas Rietummidlendā, un pārējie grupas dalībnieki ir Rietummidlendas profesionāļi, kam ir pieredze darbā ar MVU.
            
         
               (159)
            
            
               
                  Investbx piedāvā MVU papildu pakalpojumus, tai skaitā līdzekļu piesaistīšanu, tirgvedības un individuālo izpēti, kā arī sakarus ar vietējo profesionāļu tīklu, kas atbalsta MVU iesaistīšanos kapitāla tirgus platformā. Lai pievienotos Investbx, atšķirībā no citiem izveidotajiem tirgiem MVU jāiesniedz neatkarīgs un standartizēts izpētes projekts, kas atvieglos informācijas ievākšanu par MVU, kuri interesē ieguldītājus. Šis pakalpojumu kopums kopā ar ieguldītājiem vienmēr pieejamo neatkarīgo ziņojumu uzlabos iespēju MVU efektīvi uzkrāt kapitālu ar Investbx palīdzību.
            
         
               (160)
            
            
               Turklāt Investbx piedāvā novatorisku pieeju sekundārajai tirdzniecībai, kas daudzos aspektos atšķiras no izveidotā kapitāla tirgus. LSE, AIM un Ofex izmanto klasiskus tirgus veidošanas mehānismus ar kvotu sistēmas palīdzību, piesolīto cenu un cenu piedāvājumu, bet Investbx neizmanto tirgus uzturētājus, kas gūst peļņu no atšķirības starp solīto cenu un piedāvāto cenu, vai pārdodot lielus akciju daudzumus vai ar lielu akciju cenas starpību. Ieguldītāju un MVU saskarsmi var panākt ar elektronisko izsoļu tirgu tiešsaistē par vienotu cenu, kas palīdz izvairīties no darījumu izmaksām, ko citādi veido atšķirība starp piesolīto cenu un cenu piedāvājumu. Turklāt salīdzinājumā ar Atzītām investīciju biržām (RIE), piemēram, AIM un LSE, Investbx, kā nozīmētam alternatīvas tirdzniecības sistēmas (The Share Centre) pārstāvim tiek piemēroti atviegloti FSA noteikumi. Šis statuss pieļauj vienkāršotu atbilstību noteikumiem un vieglāku un proporcionāli apjomiem līdz 2 miljoniem GBP ar mazākām izmaksām saistītu MVU pieeju tirdzniecības platformai.
            
         
               (161)
            
            
               Vispārējās maza apjoma kapitāla piesaistīšanas izmaksas ir zemākas kā vecākos izveidotajos tirgos. Apvienotā Karaliste pierāda šo faktu ar piemēru, ka, lai piesaistītu 2,5 miljonus GBP, kopējās saņemtā kapitāla izmaksas Investbx ir apmēram 10 %, bet AIM – 24 %. Apvienotās Karalistes iestādes apgalvo, ka par šo samaksu saņemto pakalpojumu veids mainās, piemēram, privātajiem ieguldītājiem pieejamā neatkarīgā izpēte netiek veikta nevienā no izveidotajiem tirgiem Lai gan pieņemams izmaksu līmenis ir svarīgs, tas nav ne vienīgais, ne galvenais iemesls, lai MVU izvēlētos sadarboties ar Investbx. Daudziem Rietummidlendas uzņēmumiem izvēle būs Investbx vai neviens cits. Ieguldītāju pieeja izpētes datiem ir kvalitatīvs Investbx jauninājums, kas varētu uzlabot MVU iespēju saņemt finansējumu. Katrā ziņā Investbx vairākos aspektos ir efektīvāks nekā Ofex. Galvenokārt tas ir, pateicoties zemām izpētes un tirgvedības izmaksām, kas saistītas ar standarta veidlapām, un pakalpojumu piemērošanu MVU vajadzībām finansējuma sākotnējā stadijā un piesolītās cenas un piedāvājuma starpības novēršanu sekundārajā stadijā.
            
         
               (162)
            
            
               
                  Investbx piegādās potenciālajiem ieguldītājiem un finanšu konsultantiem ar atļaujas piešķiršanu saistītos dokumentus un sīki izstrādātu neatkarīgu izpēti par visiem MVU. Šī informācija būs pieejama Investbx mājaslapā. Šādu informāciju parasti sagatavo tikai lielākiem akciju apjomiem un tikai institucionālajiem ieguldītājiem. Saskaņā ar Apvienotās Karalistes iestāžu sniegto informāciju sīkas informācijas un jo īpaši neatkarīgās izpētes vienlīdzīga nodrošināšana visiem ieguldītājiem varētu būt viens no galvenajiem pasākuma veiksmes faktoriem.
            
         
               (163)
            
            
               Lai uzlabotu informācijas un darījumu efektivitāti, Investbx cīnās ar tirgus nepilnību cēloņiem, nevis to sekām.
            
         
               (164)
            
            
               Turklāt Investbx mērķis ir izveidot saikni starp finansējuma avotiem un vecākiem izveidotajiem tirgiem, tādēļ tam ir tā sauktā “savienojuma funkcija”. Šai funkcijai vajadzētu dot labumu ne tikai ieguldījuma saņēmējiem, bet arī ieguldītājiem blakus tirgos, informējot par ieguldījuma iespējām. Nav pierādījumu, ka Ofex darbotos kā eskalators ar vecākajiem tirgiem Rietummidlendas reģionā. Ofex mājaslapā ir teikts, ka no 2001. gada līdz 2004. gadam 54 uzņēmumi pārgāja no Ofex uz AIM. Tomēr no 2003. gada līdz 2005. gadam tikai viens Rietummidlendas uzņēmums pārgāja no Ofex uz AIM.
            
         
               (165)
            
            
               
                  Investbx spēja palielināt informācijas pārredzamību ieguldītājiem un samazināt atsevišķas līdzekļu piesaistīšanas un akciju tirdzniecības izmaksas salīdzinājumā ar vecākajiem tirgiem pierāda tā piemērotību tirgus nepilnību risināšanā.
            
         
               (166)
            
            
               Tā kā atbalsts ir vērsts uz MVU, pasākums atvieglos pamatkapitāla piesaistīšanu MVU, ko tirgus nepilnību dēļ ir grūti iegūt, neskatoties uz reāliem uzņēmējdarbības plāniem.
            
         6.3.2.2.   Ietekmes novērtējums un alternatīvu līdzekļu izmantošana
   
               (167)
            
            
               Saskaņā ar Investbx finanšu plānu pirmajos piecos gados tas piesaistīs vismaz 70 miljonus GBP vismaz 47 uzņēmumiem. MVU, kas ir uzkrājuši pamatkapitālu, varēs veikt akciju tirdzniecību, izmantojot Investbx tirdzniecības platformu.
            
         
               (168)
            
            
               Saskaņā ar Apvienotās Karalistes sniegto informāciju, uzzinot no pētījumiem par neapmierināto pieprasījumu, Apvienotās Karalistes iestādes pirms pasākuma pieņemšanas mēģināja risināt tirgus nepilnības ar pastāvošās tirgus struktūras palīdzību. Ofex pārstāvji 2005. gada 12. jūlijā tika uzaicināti tikties ar AWM un pierādīt, ka viņi var atrisināt tirgus nepilnības Rietummidlendā. Tādā gadījumā AWM nepieņemtu mērus. Ofex izlēma nesniegt informāciju, un tādēļ AWM secināja, ka tam vai nu nav plāna, kā risināt tirgus nepilnības, vai nav resursu, lai to darītu, vai ir abi šie iemesli. Tā kā privātais sektors neizrādīja interesi cīnīties ar nepilnībām, ir nepieciešama valsts iejaukšanās.
            
         
               (169)
            
            
               Komisija pozitīvi novērtē, ka saskaņā ar Riska kapitāla pamatnostādņu 5.2.2. punktu pasākums var atrisināt radušās tirgus nepilnības. Turklāt Komisija ņem vērā mēģinājumu piesaistīt citus līdzekļus, kas nav nesis vēlamos rezultātus, un norāda, ka šis pasākums paredz risināt tirgus nepilnības.
            
         6.3.3.   Stimulējošā ietekme un atbalsta nepieciešamība
   
               (170)
            
            
               Saskaņā ar Riska kapitāla pamatnostādņu 5.2.3. punktu Komisija novērtē atbalsta stimulējošo ietekmi un atbalsta nepieciešamību. Pasākumam ir stimulējoša ietekme, jo tas izmaina situāciju un palielina riska kapitālu. Riska kapitāla pamatnostādnēs Komisija paziņo, ka ņems vērā arī, vai lēmums par ieguldījumu ir pamatots ar peļņu un jo īpaši uz komerciālo vadību (Riska kapitāla pamatnostādņu 5.2.3.1. punkta), ieguldījumu komiteju (Riska kapitāla pamatnostādņu 5.2.3.2. punkts), pasākuma apjomu (Riska kapitāla pamatnostādņu 5.2.3.3. punkts) un uzņēmējdarbības mecenātu iesaistīšanu sagatavošanas stadijā (Riska kapitāla pamatnostādņu 5.2.3.4. punkts).
            
         
               (171)
            
            
               Šis projekts izveido ieguldījumu sistēmu, kas atvieglo privāto ieguldītāju un mērķa MVU saskarsmi. Lēmumu par ieguldījumu pieņem paši privātie ieguldītāji, un MVU saņems tikai privāto pamatkapitālu. Lēmumi par ieguldījumu MVU līdzekļu uzkrāšanā balstās vienīgi uz peļņas iespēju.
            
         
               (172)
            
            
               Tā kā Investbx veido pamatkapitāla tirgu, tā darbība atšķiras no riska kapitālu fondiem. Riska kapitālu fondos vadībai ir svarīga loma lēmumu par ieguldījumiem pieņemšanā. Investbx pats nepiešķir MVU finansējumu un nepieņem lēmumus par ieguldījumiem. Tādēļ šie kritēriji ir mazāk svarīgi.
            
         
               (173)
            
            
               No vienas puses, komerciālā vadība (Riska kapitāla vadlīniju 5.2.3.1. punkts) nav nozīmīga, jo Investbx vadība nepieņems lēmumus par ieguldījumiem MVU līdzekļu uzkrāšanai. No otras puses, Apvienotā Karaliste apgalvo, ka Investbx vadība sastāvēs no profesionāļiem ar pieredzi un sasniegumiem kapitāla tirgus ieguldījumos, kas jāuztver kā pozitīvs rādītājs.
            
         
               (174)
            
            
               Ņemot vērā Investbx struktūru, nebūs nepieciešama ieguldījumu komiteja (Riska kapitāla pamatnostādņu 5.2.3.2. punkts), jo uzņēmums nebūs iesaistīts lēmumu pieņemšanā par ieguldījumiem MVU. Tajā pašā laikā Komisija vērtē pozitīvi, ka Investbx projekts tika izveidots, iesaistot Rietummidlendas profesionāļus un ekspertus.
            
         
               (175)
            
            
               Attiecībā uz pasākuma apjomu (Riska kapitāla pamatnostādņu 5.2.3.3. punkts) Komisija norāda, ka Investbx nepiešķirs finansējumu MVU no sava budžeta. Tas izveidos tirgu līdzekļu piesaistīšanai. Saskaņā ar finanšu plānu atbalsta apjomam vajadzētu būt pietiekamam, lai Investbx piecos gados varētu gūt apjomradītus ietaupījumus un sāks gūt peļņu. Tas tiek vērtēts pozitīvi.
            
         
               (176)
            
            
               No vienas puses, uzņēmējdarbības mecenātu iesaistīšana sagatavošanas stadijā (Riska kapitāla pamatnostādņu 5.2.3.4. punkts) nav atbilstoša, jo šis pasākums neparedz ieguldījumus sagatavošanas stadijā. No otras puses, potenciālie uzņēmējdarbības mecenāti tāpat kā citi ieguldītāji var izmantot Investbx, lai veiktu ieguldījumus MVU.
            
         
               (177)
            
            
               Attiecībā uz pasākuma nepieciešamību Komisija vispirms norāda, ka neviens privātais uzņēmējs tirgū nevēlas uzsākt Investbx iniciatīvu bez valsts atbalsta. Tam par iemeslu varētu būt apstāklis, ka reģionāla tiešsaistes tirgus izveidošana MVU ietver ievērojamu risku sākuma posmā, līdz tiks gūti apjomradīti ietaupījumi. Attiecīgi valsts atbalsts tiek uzskatīts par ir nepieciešamu, lai tirgus nepilnību novēršanai izveidotu Investbx un atbalstītu to pirmajos piecos darbības gados, līdz tas sāks strādāt bez zaudējumiem.
            
         
               (178)
            
            
               Komisija turpina novērtēt stimulējošo ietekmi.
            
         
               (179)
            
            
               Apvienotās Karalistes iestāžu veiktajos pētījumos ir pierādīts, ka gadā vismaz 10 Rietummidlendas MVU ar dzīvotspējīgiem uzņēmējdarbības plāniem nespēj piesaistīt pamatkapitālu. Investbx plāno pirmajos piecos darbības gados palīdzēt iegūt pamatkapitālu vismaz 47 šādiem uzņēmumiem. Turklāt pamatkapitāla iegūšanai robežās no 0,5 miljoniem līdz 2 miljoniem GBP vajadzētu pozitīvi ietekmēt arī citus finanšu tirgus. Uzņēmējdarbības mecenāti un citi neoficiālie ieguldītāji, kas parasti piešķir mazāku finansējumu par 0,5 miljoniem GBP, varēs izmantot Investbx kā jaunu izejas punktu saviem ieguldījumiem, bet vecāki izveidotie tirgi un ieguldītāji liela apjoma darījumos, piemēram, AIM un riska kapitāla fondi, var gūt labumu no uzņēmumiem, kas attīstīsies ar Investbx palīdzību un vēlāk fondu biržā pieprasīs lielākus finanšu ieguldījumus par 2 miljoniem GBP. Šis pasākums ir izmēģinājuma projekts, un ja tas būs veiksmīgs, tas var veicināt līdzīgus projektus citos reģionos.
            
         
               (180)
            
            
               
                  Investbx atbalsta stimulējošā ietekme ir pašsaprotama, jo bez valsts atbalsta tas nepastāvētu, kā to apgalvo Apvienotā Karaliste un Ofex. Turklāt skaidri noteikts atbalsta beigu datums ir stimuls Investbx kļūt par peļņu nesošu un komerciāli dzīvotspējīgu uzņēmumu. Pasākuma mērķis ir mainīt ieguldītāju un MVU stāvokli, uzlabojot informācijas apmaiņu par potenciālajiem sadarbības partneriem.
            
         
               (181)
            
            
               
                  Investbx pasākums nepiedāvā atbalstu ieguldītājiem, tādējādi tas neizkropļo to stimulēšanas mehānismu, izvēloties ieguldījumu ar vislabāko peļņu. Pretēji citiem valsts atbalsta pasākumiem, t.i., tiešam atbalstam, veicot ieguldījumus MVU, ieguldītāju stimuli netiek izkropļoti.
            
         
               (182)
            
            
               Pēc Apvienotās Karalistes iestāžu aprēķiniem ar Investbx piedāvātajiem nosacījumiem pirmajos piecos gados vismaz 47 uzņēmumi varētu saņemt pamatkapitāla finansējumu. Lielākā daļa no tiem pašreizējos tirgus apstākļos nevarētu iegūt finansējumu, galvenokārt informācijas trūkuma, sarežģīto procedūru un augsto izmaksu dēļ. Pateicoties jaunas pamatkapitāla piesaistīšanas sistēmas izveidošanai, visu saistīto pakalpojumu apvienošanai un attiecīgi iespējai pārdot akcijas, MVU varēs piesaistīt lielāku pamatkapitālu tālākai attīstībai. Tāda ir pasākuma stimulējošā ietekme.
            
         
               (183)
            
            
               Komisija uzskata, ka saskaņā ar Riska kapitāla pamatnostādņu 5.2.3. punktu pasākums ir nepieciešams un tam ir stimulējoša ietekme.
            
         6.3.4.   Atbalsta proporcionalitāte
   
               (184)
            
            
               Saskaņā ar Riska kapitāla pamatnostādņu 5.2.4. punktu Komisija novērtē atbalsta proporcionalitāti. Komisija pārbauda, vai atbalsts nepārsniedz riska kapitāla nodrošinājumu un jo īpaši vai ieguldītājiem nav piešķirts pārāk daudz atvieglojumu, un vai zaudējuma risku pilnībā neuzņemas valsts sektors, kamēr labumu gūst citi ieguldītāji. Turklāt Komisija ņem vērā, ka atklāts konkurss vai valsts uzaicinājums ieguldītājiem pozitīvi ietekmēs novērtējumu.
            
         
               (185)
            
            
               Valsts uzaicinās ieguldītājus izmantot Investbx, un informācija par Investbx būs publiski pieejama visiem ieguldītājiem Investbx mājaslapā. Pasākums nebūs slēgts, bet gan pieejams visiem ieguldītājiem.
            
         
               (186)
            
            
               Salīdzinājumā ar riska kapitāla shēmām, ko plaši izmanto dalībvalstis, lai samazinātu tirgus nepilnības, valsts finansējuma apjoms ir daudz mazāks. Reģionālās riska kapitāla shēmas līdzīga lieluma reģionos kā Rietummidlenda parasti piesaista daudz lielāka apjoma atbalstu nekā paredzēts šajā pasākumā (40). Turklāt Investbx pats nepiešķir kapitālu MVU. Pasākums tikai izveido jauna veida tirgu ieguldījumiem MVU, kas atvieglo privāto pušu darījumus un tirgus nosacījumus. Šajā nozīmē Investbx ir īpaši efektīvs tirgus nepilnību novēršanā.
            
         
               (187)
            
            
               Atbalsta apjoms ir aprēķināts tā, lai dotu iespēju Investbx gūt apjomradītus ietaupījumus un iegūtu pietiekamu apmēru, lai pēc pieciem gadiem tas varētu strādāt bez zaudējumiem. Maksimālais atbalsta apmērs ir 3 miljoni GBP. Tas nosegs tikai starpību starp paredzētajiem Investbx ienākumiem un izmaksām pirmajos piecos gados. Atbalsts potenciālo zaudējumu nosegšanai būs ierobežots. Ja Investbx darbība būs tik veiksmīga, ka tas varēs nosegt administratīvās izmaksas, pirms būs izmantots viss atbalsta apjoms, tas atlīdzinās atlikušo dotācijas daļu AWM.
            
         
               (188)
            
            
               Komisija pozitīvi vērtē to, ka pasākumam ir piecu gadu termiņš. Pēc šā perioda reģionālā iestāde AWM pārtrauks Investbx darbību vai arī pārdos tā akcijas atklātā un nediskriminējošā konkursā, kas būs pieejams visiem tirgus dalībniekiem, ieskaitot Ofex. AWM saņems atpakaļ vismaz daļu no piešķirtās dotācijas un iespējams pat vairāk, pārdodot Investbx.
            
         
               (189)
            
            
               Komisija uzskata, ka atbalsta summa ir minimālā nepieciešamā, un tādējādi tas ir proporcionāls.
            
         6.3.5.   Konkurences izkropļojums un ietekme uz tirdzniecību jāierobežo, lai nodrošinātu, ka atbalsta pasākums nav pretrunā ar kopējām interesēm
   
               (190)
            
            
               Saskaņā ar Riska kapitāla Pamatnostādņu 5.3. punktu Komisija novērtēs pasākuma negatīvo ietekmi, lai to līdzsvarotu ar pozitīvo ietekmi. Turpmāk Komisija izskatīs iespējamo potenciālo konkurentu izstumšanu un citu negatīvo ietekmi.
            
         6.3.5.1.   Potenciālie konkurenti un kādā mērā var notikt to izstumšana
   
               (191)
            
            
               Galvenais Investbx pakalpojums ir iegūt MVU pamatkapitālu robežās no 0,5 miljoniem līdz 2 miljoniem GBP. Citi Investbx piedāvātie pakalpojumi ir otršķirīgi, tā galvenais mērķis ir novirzīt kapitālu uz MVU. Lai gan veikt ieguldījumus vietējos MVU ir izdevīgi, vietējo ieguldījumu ģeogrāfiskais tirgus ir vismaz visa Apvienotā Karaliste, jo MVU, kas jau ir saņēmuši šādu finansējumu, to ir saņēmuši no citiem avotiem citviet Apvienotajā Karalistē, piemēram, Londonā. Lai gan ir ziņots par finansējuma saņemšanu no ārzemēm (41), pamatkapitāla tirgus robežās no 0,5 miljoniem līdz 2 miljoniem GBP parasti ir valsts mēroga tirgus.
            
         
               (192)
            
            
               Turpmāk ir apskatīta atbalsta ietekme uz konkurentiem. Konkurenti, kas veic vai atvieglo pamatkapitāla finansēšanu robežās no 0,5 miljoniem līdz 2 miljoniem GBP var būt uzņēmējdarbības mecenāti, riska kapitāla ieguldītāji, brokeri, alternatīvas tirdzniecības sistēmas, kā arī galvenās biržas AIM un LSE.
            
         
               (193)
            
            
               Salīdzinājumā ar uzņēmējdarbības mecenātu finansējumu Investbx, no vienas puses, atvieglo liela pamatkapitāla apjoma piešķiršanu un, no otras puses, pieprasa augstāka līmeņa informācijas sniegšanu un neatkarīgo izpēti nekā uzņēmējdarbības mecenāti. Lai gan daži uzņēmējdarbības mecenātu tīkli vai sindikāti var piešķirt to pašu pamatkapitāla apjomu, viņu konkurence ar Investbx šajā gadījumā ir diezgan minimāla, jo uzņēmējdarbības mecenāti piedāvā pamatkapitālu par zemākām izmaksām nekā Investbx, nepieprasot tāda līmeņa izpēti un informācijas sniegšanu. Turklāt uzņēmējdarbības mecenāti var gūt labumu no šā pasākuma, veicot ieguldījumu ar Investbx palīdzību. Komisija ir saņēmusi tikai pozitīvus apsvērumus no uzņēmējdarbības mecenātu aprindām.
            
         
               (194)
            
            
               Kā iepriekš minēts, privātie riska kapitāla fondi pievērš uzmanību galvenokārt lielākiem darījumiem. Investbx veicinās MVU izaugsmi, kurus pēc tam varēs pārņemt riska kapitāla fondi vai ieguldītāji vecākos izveidotajos tirgos. Nevar noliegt, ka pastāv konkurence ar fondiem, kas piedāvā mazāka apjoma pamatkapitālu. No riska kapitāla nozares, attiecīgi no Catapult Venture Managers Ltd. un Advantage Growth Fund, Komisija ir saņēmusi tikai pozitīvus apsvērumus. Tā kā galvenais Investbx mērķis ir pievērst ieguldītāju kapitālu MVU un izveidot tirdzniecības platformu, tas nepiešķir savu finansējumu uzņēmumiem, ko tas apkalpo. Tādēļ tā konkurence ar riska kapitāla fondiem ir ierobežota.
            
         
               (195)
            
            
               No brokeru aprindām Komisija ir saņēmusi kritizējošus apsvērumus no JP Jenkins, kas apgalvo, ka Investbx kļūs par tiešu tā konkurentu, un, tā kā tas gūs labumu no valsts atbalsta, radīsies konkurences izkropļojums attiecībā uz JP Jenkins. Šajā sakarā Komisija norāda uz Apvienotās Karalistes iestāžu apgalvojumu, ka JP Jenkins uzņēmējdarbības modelis atšķiras no Investbx modeļa. JP Jenkins ir brokeris izpildītājs un tirgus uzturētājs, kas veic tirdzniecību ar sarakstā neiekļautiem vērtspapīriem ārpus biržas. Turklāt šis tirgus netiek regulēts. Attiecīgi Apvienotā Karaliste apgalvo, ka JP Jenkins darbībā neietilpst līdzekļu piesaistīšana MVU, kas ir galvenais Investbx mērķis. Tie paši argumenti attiecas uz citu brokeru izpildītāju darbību. Attiecībā uz JP Jenkins apgalvojumu pirms tam, kad 2006. gada jūnijā tā mājaslapā tika piedāvāta iespēja meklēt uzņēmumus reģionos, JP Jenkins apkalpoja 157 uzņēmumus, no kuriem tikai četri uzņēmumi bija no Rietummidlendas. Tādēļ Komisija uzskata, ka Investbx ietekme uz JP Jenkins būs minimāla.
            
         
               (196)
            
            
               
                  Investbx ar savu tirdzniecības platformu ieņems atsevišķu tirgus daļu, finansējot pamatkapitālu uzņēmumiem, kas nevar iekļūt galveno Apvienotās Karalistes biržu sarakstos. LSE nevar uzskatīt par potenciālu Investbx konkurentu, jo abu tirgu apkalpoto uzņēmumu apjoms un citi parametri, ko pieprasa LSE, ir atšķirīgi. Lai iekļūtu LSE sarakstā, uzņēmumiem jāizpilda noteikti kritēriji, piemēram, 25 % akciju jāpieder valstij, jābūt 3 gadu pieredzei tirdzniecībā un apgrozāmajam kapitālam vismaz nākamajiem 12 mēnešiem, vai minimālajai tirgus kapitalizācijai. Turklāt AIM ir mazāk piemērots kapitāla piesaistīšanai, kas ir mazāks par 2 miljoniem GBP, jo šāda apjoma kapitāla uzkrāšanas tiešās izmaksas vidēji ir 20 – 26 % no uzkrātā kapitāla. Tas nepiedāvā MVU tos pašus pakalpojumus, ko piedāvā Investbx. Attiecīgi MVU, kas piesaista kapitālu, kas mazāks par 2 miljoniem GBP, nav pamudinājuma izmantot AIM pakalpojumus.
            
         
               (197)
            
            
               Pašreizējās alternatīvās tirdzniecības sistēmas, piemēram, Ofex un The Share Center arī var piedāvāt primāro un sekundāro tirdzniecību MVU. Attiecībā uz konkurenci visā tirgū Investbx ietekme būs tikai vienā Apvienotās Karalistes reģionā. Turklāt šajā reģionā pamatkapitāla finansēšana un ar to saistītie starpniecības pakalpojumi ir mazāk attīstīti kā Apvienotajā Karalistē kopumā. Attiecībā uz iespējamo konkurenci, jo īpaši ar Ofex, Komisija atgādina, ka pašreiz tikai 5 % no Ofex apkalpotajiem uzņēmumiem atrodas Rietummidlendā. No 2000. gada līdz 2005. gadam Ofex šajā reģionā kopā apkalpoja 10 uzņēmumus. No pašreiz apkalpotajiem uzņēmumiem kopš 2003. gada ir tikai 2 jauni uzņēmumi. Ofex darbojas visā valstī, un tā mērķis ir starptautiska tirdzniecība, un nav noslēpums, ka tas izmanto jaunu platformu, lai strādātu ar lielākiem apjomiem, kā arī lielu uzņēmumu akcijām, kas var tikt kotētas citur. Turklāt saskaņā ar Apvienotās Karalistes iestāžu sniegto informāciju sešos gados no 2000. gada līdz 2005. gadam Ofex ir piesaistījis tikai 3,5 miljonu GBP lielu pamatkapitālu 5 uzņēmumos Rietummidlendā. Tajā pašā laikā Ofex kopā ir piesaistījis 43,3 miljonu GBP lielu pamatkapitālu robežās no 0,5 miljoniem līdz 2 miljoniem GBP 39 uzņēmumos visā Apvienotajā Karalistē. Attiecīgi konkurences izkropļošana attiecībā uz pamatkapitāla apjomu un to iespējamo MVU skaitu, kas pāries no Ofex uz Investbx Rietummidlendā, ir minimāla.
            
         
               (198)
            
            
               Komisija uzskata, ka konkurences izkropļošana vispār nepastāvēs, ja Investbx darbība nebūs veiksmīga un tas nepiesaistīs kapitālu un/vai neapkalpos nevienu MVU. Tādā gadījumā pasākums būtu vienkārši neefektīvs, bet ne konkurenci izkropļojošs.
            
         
               (199)
            
            
               Arī attiecībā uz MVU, kuros ar Investbx palīdzību tiks izdarīti ieguldījumi, konkurences izkropļojums ir minimāls. Viņiem ir atvieglojumi tikai Rietummidlendas reģionā, un tie ir: uzlabota pieeja finanšu resursiem, apkopojot pakalpojumus, ko citādi piedāvā ar tirgus nosacījumiem, un līdzekļu piesaistīšana ar vietējo ieguldītāju palīdzību, par kuriem viņiem jebkurā gadījumā jāmaksā 6 %. Turklāt Investbx ir pieejams visiem MVU Rietummidlendā, kas iesniedz atbilstīgu informāciju un neatkarīgu pētījumu. Privātie ieguldītāji paši izlemj, kuriem MVU ir piemērotākais uzņēmējdarbības plāns, lai veiktu ieguldījumu.
            
         6.3.5.2.   Citi konkurences izkropļojumi
   
               (200)
            
            
               Attiecībā uz citiem konkurences izkropļojumiem, kas noteikti Riska kapitāla pamatnostādņu 5.3.2. punktā, Komisija pārbauda, vai pasākums izveidos ievērojamu tirgus ietekmi mērķa MVU, vai tas palīdzēs noturēties neefektīviem uzņēmumiem un nozarēm, vai izveidosies riska kapitāla līdzekļu pārpalikums un vai atbalsts var radīt neefektīvu ražošanas faktoru sadalījumu starp reģioniem.
            
         
               (201)
            
            
               Kā noteikts atbalsta novērtējumā attiecībā uz MVU, mērķa MVU saņems riska kapitālu no privātajiem ieguldītājiem bez jebkāda atbalsta. Vienīgais atvieglojums būs pakalpojumi, kas citādi tirgū nebūtu pieejami. Pats šā atvieglojuma raksturs norāda, ka tas viens pats nevar ietekmēt tirgu. Līdzīgi lēmumi par ieguldījumiem tiks pieņemti privāti, un tas nodrošinās, ka pasākuma ietekmē neveidosies neefektīvi uzņēmumi vai nozares, ne arī neefektīvs ražošanas faktoru sadalījums starp reģioniem.
            
         6.3.5.3.   Citi faktori, kas ierobežo konkurences izkropļošanu
   
               (202)
            
            
               Komisija uzskata, ka 3 miljonu GBP atbalsts Investbx var izkropļot konkurenci, tomēr ir vairāki aspekti, kas ierobežo šo iespējamo kaitējumu konkurentiem. Atbalsta apjoms ierobežo pasākumu laikā un telpā.
            
         
               (203)
            
            
               Pirmkārt, atbalsts Investbx būs stingri ierobežots un nepārsniegs 3 miljonus GBP. Šis atbalsta apjoms netiks palielināts, un tas ir aprēķināts, lai segtu nepieciešamos Investbx zaudējumus sākuma stadijā.
            
         
               (204)
            
            
               Otrkārt, tas piedāvā pakalpojumus tikai Rietummidlendas MVU, bet citi tirgus dalībnieki, piemēram, Ofex, piedāvā savus pakalpojumus visā Apvienotajā Karalistē, kā arī ārzemēs. Tādējādi jebkāda potenciālā konkurences izkropļošanas ietekme ir ierobežota mazā izveidotā tirgus daļā.
            
         
               (205)
            
            
               Treškārt, atbalsts ir ierobežots arī laikā jeb uz pieciem gadiem. Pēc šā laika perioda beigām AWM pārdos Investbx akcijas atklātā konkursā privātajiem ieguldītājiem vai arī pārtrauks Investbx darbību, un tādējādi iespējamais konkurences izkropļojums būs novērsts. Ja uzņēmums tiks pārdots, visi piešķirtās dotācijas līdzekļi tiks atmaksāti AWM. Lai gan atbalsts Investbx ietver ne tikai sākuma ieguldījumu, bet arī izmaksas piecu gadu garumā, Komisija uzskata, ka viss tā apjoms ir nepieciešams. Tā kā paredzamais to MVU skaits, kas gadā pievienosies Investbx, ir ierobežots, jāpieņem, ka tiks gūti apjomradīti ietaupījumi, un Investbx strādās bez zaudējumiem tikai tad, kad tie MVU, kuru akcijas tika tirgotas, pēc vairākiem gadiem sasniegs noteiktu līmeni.
            
         
               (206)
            
            
               Savos papildu apsvērumos Ofex izteica bažas, ka, ja pēc pieciem gadiem Investbx neatradīsies pircējs, uzņēmumi, kas izmantos tā platformu, zaudēs tirdzniecības iespējas, un to akcionāri nevarēs pārdot savas akcijas un netraucēti izstāties. Apvienotās Karalistes iestādes apstiprināja, ka gadījumā, ja Investbx pārtrauks savu darbību, The Share Center pienākums būs turpināt Investbx izveidoto platformu, un MVU būs iespēja turpināt to izmantot ar tiem pašiem nosacījumiem, kādus tiem piedāvāja Investbx. Akcionāriem, pretēji Ofex apgalvojumiem, būs iespēja turpināt tirgoties ar akcijām, un tie varēs netraucēti izstāties.
            
         
               (207)
            
            
               Ceturtkārt, pasākums attiecas tikai uz MVU paplašināšanās stadijā. Pasākuma mērķis ir piesaistīt pamatkapitāla tirgum vairāk jaunus MVU, tādējādi radot jaunas ieguldījumu iespējas. Turklāt Apvienotās Karalistes iestādes ir apņēmušās ierobežot darījumu apjomu līdz 2 miljoniem GBP gadā, bet izveidoto tirgu platformām šāds oficiāls apjoma ierobežojums nepastāv.
            
         
               (208)
            
            
               Visbeidzot konkurences izkropļojums ir ierobežots, nediskriminējošā veidā izvēloties galveno pakalpojumu sniedzēju. Tika iesniegti tikai trīs piedāvājumi, no kuriem viens bija Ofex. Investbx pakalpojumu sniedzējs tika izvēlēts, pamatojoties uz kritērijiem, kas tika piemēroti vienādi visiem pieteikumiem. The Share Center piedāvājums gan kvalitātes, gan izmaksu ziņā bija labāks.
            
         
               (209)
            
            
               
                  Investbx“savienotāja funkcija” attiecībā uz ieguldījuma saņēmējiem, ka tie turpmākā attīstības posmā varēs iesaistīties vecākos izveidotajos tirgos, būs izdevīga AIM. Darījumu apjoma ierobežojums 2 miljoni GBP atbalstīs šo funkciju.
            
         
               (210)
            
            
               Saskaņā ar CEBRE un Regione Emilia-Romagna iesniegtajiem apsvērumiem projekts jau ir izsaucis lielu interesi, jo to varēs izmantot nākotnē, lai novērstu potenciālās tirgus nepilnības citos Eiropas Kopienu reģionos. Tas kļūs par interesantu piedāvājumu ar zemām izmaksām, kas stimulēs riska kapitāla tirgu un atbalstīs MVU.
            
         
               (211)
            
            
               Attiecībā uz ieguldītājiem mērķa MVU, Komisija uzskata, ka atbalsta pasākuma rezultātā privātais ieguldījums netiks izstumts, gluži otrādi, Investbx dos lielākas iespējas privātajiem ieguldītājiem, uzlabojot pieeju informācijai par MVU. Turklāt tā mērķis ir visi ieguldītāji, nevis tikai institucionālie ieguldītāji.
            
         
               (212)
            
            
               Tomēr nevar noliegt, ka Investbx piesaistīs vismaz daļu no uzņēmumiem, kas citādi meklētu ieguldījumu citur tirgū. Tomēr šī ietekme pastāvēs ierobežotu laiku – ne vairāk kā piecus gadus un tikai Rietummidlendas reģionā, kur esošās tirgus nepilnības norāda, ka citas tirgus platformas nespēj apmierināt pašreizējo reģiona potenciālu.
            
         
               (213)
            
            
               Komisija uzskata, ka saskaņā ar Riska kapitāla pamatnostādņu 5.3. punktu atbalsta negatīvā ietekme kopumā ir minimāla.
            
         6.3.6.   Komisijas atbilde uz trešo personu kritizējošiem apsvērumiem
   
               (214)
            
            
               Turpmāk Komisija apkopo savus argumentus, kas apstrīd trešo personu kritizējošos apsvērumus.
            
         
               (215)
            
            
               Attiecībā uz līdzekļu sadrumstalošanu Investbx pakalpojumi ir ierobežoti tikai Rietummidlendas MVU, kas vēlas piesaistīt pamatkapitālu robežās no 0,5 miljoniem līdz 2 miljoniem GBP. Šajā segmentā tas var piesaistīt tikai ļoti mazu ieguldījuma saņēmēju daļu, kas izmanto citus tirgus. Attiecībā uz ieguldītājiem tas piesaistīs tikai tos ieguldītājus, kuri būs ieinteresēti ieguldīt Rietummidlendā. Attiecīgi draudi par iespējamo pastāvošo tirgu līdzekļu sadrumstalošanu ir minimāli. Gluži otrādi Investbx veicinās līdzekļu apvienošanu, vienā izsolē apvienojot vairākus vērtspapīrus un darījumus, no kuriem lielākā daļa tiktu tirgoti atsevišķi.
            
         
               (216)
            
            
               
                  Investbx darbosies saskaņā ar alternatīvās tirdzniecības sistēmas prasībām attiecībā uz regulējumu un informācijas sniegšanu. To uzraudzīs The Share Center, kas, kā minēts, ir FSA pārvaldīts uzņēmums.
            
         
               (217)
            
            
               Attiecībā uz iespējamo konkurences izkropļošanu, kas radītu zaudējumus JP Jenkins, Komisija atzīmē, ka JP Jenkins ir atšķirīgs uzņēmējdarbības modelis. JP Jenkins apkalpo sarakstā neiekļautus uzņēmumus vai tādus, kas ir izslēgti no Ofex, AIM vai LSE sarakstiem. Tas ir tikai brokeris izpildītājs un tirgus uzturētājs. Pēc Apvienotās Karalistes sniegtās informācijas JP Jenkins īpašumā var nebūt akcijas, lai tās pirktu un pārdotu, tā mērķis ir atrast pircējus un pārdevējus, un katram uzņēmumam tas piedāvā divas cenas. Katrā ziņā, kā minēts JP Jenkins mājaslapās, 2006. gada jūnijā no 157 uzņēmumiem, ko tas apkalpo, tikai 4 uzņēmumi bija Rietummidlendā. Tādēļ Komisija uzskata, ka Investbx ietekme uz JP Jenkins būs minimāla.
            
         
               (218)
            
            
               Attiecībā uz Ofex apgalvojumu, ka Komisijas iepriekšējā vērtējuma pamatā ir nepilnīga, novecojusi un neatbilstoša informācija par Apvienotās Karalistes pamatkapitāla tirgu, Komisija norāda, ka tās vērtējuma pamatā ir jaunākie dati un pētījumi, precīzāk BVCA 2003., 2004. un 2005. gada ziņojumi par ieguldījumiem un Venture Capital Performance Measurement 2003., 2004. un 2005. gada pārskati, Valsts kases ziņojumi un citi Lēmumā minētie avoti. Ne Ofex, ne citas ieinteresētās puses nav iesniegušas citus vai jaunākus pētījumus vai datus.
            
         
               (219)
            
            
               
                  Ofex apgalvo, ka nav pierādījumu tam, ka MVU trūktu informācijas, kā piesaistīt pamatkapitāla finansējumu, ka Rietummidlendas uzņēmumiem ar dzīvotspējīgiem uzņēmējdarbības plāniem neizdotos piesaistīt kapitālu un ka ieguldītājiem trūktu informācijas par ieguldījuma saņēmējiem. Pirmkārt, Deloitte ziņojums “Improving Access to Finance for Small and Medium Sized Enterprises” (42), kura pamatā ir ieinteresēto personu pētījumi, pierāda, ka vispārējās zināšanas par MVU finansēšanas iespējām ir niecīgas. Pētījumos tika atklāts, ka vāja sagatavotība ieguldījumiem ir bijis galvenais šķērslis iegūt finansējumu Rietummidlendas reģionā. Nesagatavotība ieguldījumiem attiecas uz uzņēmumu attieksmi pret finansēm, uzņēmējdarbības dokumentu kvalitāti un projekta spēju piesaistīt ieguldījumus. Otrkārt, Apvienotās Karalistes iestādes ir izveidojušas pārskatu, kas norāda, ka vismaz 10 Rietummidlendas MVU gadā varētu pievienoties Investbx. Turklāt tās iesniedza riska kapitāla ieguldītāja apgalvojumus, ka riska kapitāla fondi noraida daudzus MVU ar dzīvotspējīgiem uzņēmējdarbības plāniem, kas varētu būt atbilstoši Investbx. Treškārt, iesniegtajos pētījumos apgalvots, ka ticamas informācijas trūkums ieguldītājiem ir viens no iemesliem, kāpēc pastāv tirgus nepilnības (43).
            
         
               (220)
            
            
               Attiecībā uz šaubām par Investbx komerciālo nepieciešamību Komisija atzīmē, ka Apvienotā Karaliste ir darījusi zināmus 2003. gadā veiktās aptaujas rezultātus, aptaujājot 21 profesionālu konsultantu firmu par to, cik uzņēmumus gadā viņi varētu piesaistīt Investbx. Rezultātā 13 no 20 uzņēmumiem norādīja, ka varētu iesaistīt vienu līdz sešus uzņēmumus gadā. Ņemot vērā, ka netika aptaujāti visi Rietummidlendas profesionāļi, Komisija piekrīt, ka aprēķins, ka Investbx varētu piesaistīt piecus līdz divpadsmit uzņēmumus gadā, ir piesardzīgs. Turklāt citā 2003. gadā veiktajā aptaujā 88 % no 41 respondentiem reģionālās uzņēmēju aprindās atzina, ka izveidotie kapitāla tirgi neatbilst MVU finansējuma vajadzībām. Tajā pašā aptaujā 68 % respondentu atzina, ka Ofex tiek maz izmantots kā kapitāla avots MVU. Lai gan Ofex apgalvo, ka 2003. gadā uzņēmums ir pārstrukturēts un ir iecelts reģionālais vadītājs, 2004. un 2005. gadā Ofex sarakstos tika reģistrēts tikai viens jauns uzņēmums no Rietummidlendas. Nesaskaņotība starp potenciālo pieprasījumu un to, kādā mērā Ofex vai kāds cits izveidots tirgus to apmierina, norāda, ka Investbx ir nepieciešams.
            
         
               (221)
            
            
               
                  Ofex apgalvo, ka noteikumi neļauj Investbx sniegt vairāk informācijas par uzņēmējdarbības perspektīvām, nekā tā ir pieejama Ofex un AIM. Tomēr saskaņā ar Apvienotās Karalistes iestāžu sniegto informāciju Investbx varēs sniegt neatkarīgu izpēti par MVU visiem ieguldītājiem, kas pašlaik nav priekšnoteikums, lai uzsāktu darbību izveidotajos tirgos. Attiecībā uz ieguldītāju aizsardzību Apvienotās Karalistes iestādes apliecināja, ka, tā kā Investbx par pārstāvi ir nozīmējis uzņēmums The Share Centre, ko regulē FSA, uz Investbx attieksies visas 2000. gada Likuma par finanšu pakalpojumiem un tirgiem (Financial Services and Markets Act 2000) prasības, un The Share Centre nodrošinās, ka Investbx izmanto atbilstīgu labāko praksi, kā tas noteikts FSA Uzņēmējdarbības prakses kodeksā.
            
         
               (222)
            
            
               Attiecībā uz darījumu izmaksām Apvienotās Karalistes iestādes apgalvo, ka Investbx nodrošinās izpētes un reklāmas pakalpojumus vidēji par ievērojami zemākām izmaksām, turklāt netiks pievienota tirgus uzturētāju starpība starp piesolīto cenu un cenu piedāvājumu.
            
         
               (223)
            
            
               Ja pēc pieciem gadiem Investbx nebūs ekonomiski patstāvīgs un to nevarēs pārdot, tā darbība tiks pārtraukta. Tomēr Investbx reģistrētie uzņēmumi varēs pāriet pie The Share Service, kas garantēs ieguldītājiem un ieguldījuma saņēmējiem turpināt tirdzniecību tajā pašā platformā ar tām pašām izmaksām un nosacījumiem, kādi tika noteikti, izvēloties Investbx pakalpojumus. Šī sistēma ir izveidota, lai nerastos bažas, ka ieguldījums varētu tikt bloķēts piecu gadu atbalsta perioda beigās.
            
         
               (224)
            
            
               Attiecībā uz argumentu, ka izsoļu sistēma nav tik piemērota MVU akcijām, Komisija norāda, ka abas sistēmas piedāvā dažādas priekšrocības. Tirgus uzturētāju sistēma piedāvā iespēju tirgoties jebkurā laikā, bet izsoļu sistēma novērš cenu atšķirību. Turklāt Apvienotās Karalistes iestādes apgalvo, ka Investbx mērķis ir piesaistīt ieguldītājus ar ilgtermiņa perspektīvām, kam būtu mazāk svarīga iespēja tirgot akcijas katru dienu. Katrā ziņā Komisija neizlemj, kura sistēma ir piemērotāka. Komisija tikai atzīst, ka Investbx var novērst tirgus nepilnības.
            
         
               (225)
            
            
               
                  Ofex apgalvo, ka vienotāja funkciju pilnībā veic Ofex, AIM un Oficiālais saraksts. Komisija norāda, ka Investbx mērķis ir palīdzēt Rietummidlendas MVU spert pirmo soli uz AIM. No Ofex iesniegtā uzņēmumu saraksta, kas pēdējos trijos gados pārgājuši no Ofex uz AIM, tikai viens uzņēmums ir no Rietummidlendas. Ņemot vērā, ka AIM ir strauji augošs tirgus, Komisija pieņem, ka Investbx katrā ziņā varēs papildināt Ofex centienus iegūt jaunus uzņēmumus AIM.
            
         
               (226)
            
            
               Tomēr Komisija atzīst, ka tiešām pastāv risks, ka Investbx mērķi – kapitāla uzkrāšana MVU vai to pārcelšana uz vecākiem kapitāla tirgiem – varētu netikt sasniegti. Šāds risks ir raksturīgs izmēģinājuma projektiem. Tas bija iemesls, kādēļ privātie ieguldītāji negribēja veikt ieguldījumu šajā projektā, un tādēļ tas tiek stimulēts ar valsts atbalstu.
            
         
               (227)
            
            
               
                  Ofex ir taisnība, ka atbalsts pārsvarā nav vērsts uz to, lai nosegtu finansējamo MVU izmaksas, bet gan Investbx sākuma izmaksas. Ieguldījuma saņēmēji saņems pamatkapitālu no privātajiem ieguldītājiem uz tirgus nosacījumiem. Atbalsta mērķis ir tirgus izveidošana, kas palīdzēs palielināt līdzekļu novirzīšanu.
            
         
               (228)
            
            
               Attiecībā uz stimulējošo ietekmi atbalsts ļaus reģionālajai alternatīvajai tirdzniecības sistēmai ieviest papildu pakalpojumus, kas arī veidos jaunu ceļu informācijas par ieguldījumiem nodošanai starp ieguldītājiem un ieguldījuma saņēmējiem MVU. Tādējādi atbalsts stimulē izveidot Investbx, lai risinātu tirgus nepilnības.
            
         
               (229)
            
            
               […] (44).
            
         
               (230)
            
            
               Attiecībā uz Ofex bažām, ka Investbx varētu masveidā aizvilināt privāto ieguldījumu uz esošajiem vai potenciālajiem tirdzniecības tirgiem, Komisija neizslēdz, ka šāda iespēja nelielā apjomā ir iespējama, bet atgādina, ka Investbx darbība ir ierobežota uz Rietummidlendas MVU, kuru mērķis ir piesaistīt pamatkapitālu apjomā līdz 2 miljoniem GBP. Šajā segmentā citi Komisijai zināmie tirgi darbojas ļoti minimāli. Ofex 180 apkalpoto uzņēmumu sarakstā tikai 7 uzņēmumi ir no Rietummidlendas. Ja Investbx darbība nebūs veiksmīga, tas nozīmē, ka tā apgrozījums būs pārāk mazs, lai gūtu peļņu, un tādā gadījumā tas nekādā veidā nevarētu ietekmēt konkurentu pozīcijas. No otras puses, ja Investbx darbība būs veiksmīga, AWM pēc pieciem gadiem to pārdos privātajiem ieguldītājiem atklātā konkursā un tādējādi piesaistīs vairāk privāto ieguldījumu šāda veida finanšu pakalpojumiem tirgū. Jebkurā gadījumā privātie ieguldītāji paši novērtēs, kurš tirgus piedāvā labākus pakalpojumus, ir novatoriskāks un piedāvā labākas peļņas iespējas viņu ieguldījumam. No vienas puses, ir taisnība, ka pirmajos piecos gados Investbx nemaksās dividendes valsts ieguldītājam. Investbx pirmos piecus gadus par saviem pakalpojumiem noteiks tādu cenu, lai pēc pieciem gadiem tas strādātu bez zaudējumiem. Tomēr, ņemot vērā, ka tas tiks pārdots, galvenais mērķis ir izveidot peļņu nesošu uzņēmumu, kas pēc tā pārdošanas varētu nest peļņu. Ofex apgalvo, ka Investbx var ierobežot finanšu tirgus attīstību. Tomēr Investbx darbība pati par sevi ir novatoriska. Patiesībā tā ir vairāku novatorisku elementu savienojums.
            
         6.4.   Novērtējums un secinājums
   
               (231)
            
            
               Komisija atzīst, ka Investbx izveidošana ir pasākums ar mērķi novērst tirgus nepilnības un tam būs stimulējoša ietekme piesaistīt pamatkapitālu MVU.
            
         
               (232)
            
            
               Komisija uzskata, ka 3 miljonu GBP atbalsts Investbx ir samērīgs. Ir vairāki apstākļi, kas ierobežo iespējamo kaitējumu konkurentiem. Pasākums ir ierobežots telpā un laikā un attiecībā uz mērķa ieguldījuma saņēmējiem.
            
         
               (233)
            
            
               Ņemot vērā šos apsvērumus, Komisija ir secinājusi, ka atbalsts palīdzēs novērst tirgus nepilnības un dos iespēju attīstīt reģionālo pamatkapitāla tirdzniecības platformu, kas atvieglos pamatkapitāla finansējumu MVU, neietekmējot tirdzniecības nosacījumus tādā mērā, lai tie būtu pretēji kopējām interesēm. Attiecīgi atbalsts Investbx ir saskaņā ar Riska kapitāla pamatnostādnēs noteikto kopējo tirgu.
            
         6.5.   Uzkrāšana
   
               (234)
            
            
               Apvienotās Karalistes iestādes ir apsolījušas, ka Investbx piešķirtā dotācija nevar tikt apvienota ar citu valsts atbalstu Investbx. Attiecībā uz atbalstu mērķa MVU tie no šā pasākuma var iegūt priekšrocības, izmantojot Investbx pakalpojumus, kas tiem citādi nebūtu pieejami vai nebūtu pieejami ar tādiem noteikumiem. Viņi saņems pamatkapitālu no privātiem resursiem, kas nebūs atbalstu. Šis atbalsts nav pamatkapitāla ieguldījums, tādēļ Riska kapitāla pamatnostādņu 6. iedaļas noteikumi, kas nosaka, ka atbalsta riska kapitāls nevar tikt apvienots ar citiem atbalsta pasākumiem, neattiecas uz MVU, kas izmanto Investbx pakalpojumus.
            
         7.   UZRAUDZĪBA
   
               (235)
            
            
               Ņemot vērā pasākuma novatorisko raksturu, sarežģītību un iespēju, ka to varētu piemērot citos Eiropas Kopienas reģionos, lai novērstu tirgus nepilnības reģionālā līmenī, Komisija vēlas uzraudzīt Investbx pasākuma ietekmi un panākumus. Apvienotās Karalistes iestādes katru gadu sagatavos ziņojumu par šo pasākumu, informējot par MVU skaitu, kuri ir piesaistījušo kapitālu, un piesaistītā kapitāla apjomu katrā MVU, lai Komisija var novērtēt, vai pasākums tiešām atbilstoši novērš tirgus nepilnības apjomos, kas mazāki par 2 miljoniem GBP. Lai varētu novērtēt piedāvājuma ietekmi, Apvienotās Karalistes iestādes sagatavos arī informāciju par katra ieguldītāju veida piesaistītā kapitāla apmēru. Lai novērtētu pasākuma ienesīgumu un uzraudzītu valsts resursu izmantošanu, Investbx iesniegs Apvienotās Karalistes iestādēm ikgadējus finanšu pārskatus. Piektā gada beigās pēc Investbx izveidošanas Apvienotā Karaliste darīs zināmu Komisijai, vai Investbx ir veiksmīgi pārdots privātiem ieguldītājiem publiskā konkursa kārtībā vai arī tā darbība ir pārtraukta.
            
         IR PIEŅĒMUSI ŠO LĒMUMU.
   1. pants
   Atbalsts 3 miljonu GBP apjomā, ko Apvienotā Karaliste kā dotāciju plāno izsniegt Investbx, atbilst kopējam tirgum Līguma 87. panta 3. punkta c) apakšpunkta nozīmē.
   Atbalsta izsniegšana ir atbilstoši apstiprināta.
   2. pants
   Apvienotā Karaliste sagatavos ikgadēju ziņojumu par atbalsta sniegšanu, kas ietvers šādu informāciju:
   
               —
            
            
               to MVU skaits, kuriem ir piesaistīts kapitāls,
            
         
               —
            
            
               katram MVU piesaistītā kapitāla apjoms,
            
         
               —
            
            
               piesaistītā kapitāla apjoms atbilstoši ieguldītāju veidam un
            
         
               —
            
            
               finanšu pārskati.
            
         Piektā gada beigās pēc Investbx izveidošanas Apvienotā Karaliste darīs zināmu Komisijai, vai Investbx ir veiksmīgi pārdots privātiem ieguldītājiem atklātā un vienlīdzīgā konkursā vai arī tā darbība ir pārtraukta.
   3. pants
   Šis lēmums ir adresēts Lielbritānijas Apvienotajai Karalistei un Ziemeļīrijai.
   
      Briselē, 2006. gada 20. decembrī
      
         
            Komisijas vārdā –
         
         Neelie KROES
         
         
            Komisijas locekle
         
      
   
   
      (1)  OV C 288, 19.11.2005., 13. lpp.
   
   
      (2)  Sk. 1. piezīmi.
   
      (3)  Definīcija saskaņā ar Komisijas 2003. gada 6. maija Ieteikumā iekļautajām mikrouzņēmumu, mazo un vidējo uzņēmumu definīcijām (OV L 124, 20.5.2003., 36. lpp.).
   
      (4)  MVU paplašināšanās stadijā ir MVU kā noteikts Riska kapitāla pamatnostādņu (Kopienas pamatnostādnes par valsts atbalstu, lai veicinātu riska kapitāla ieguldījumus mazos un vidējos uzņēmumos, OV C 194, 18.8.2006., 2. lpp.) 2.2. punkta h) apakšpunktā.
   
      (5)  Pašu kapitāla nepietiekamības kompensēšana attiecas uz pamatkapitāla ieguldījumiem robežās no 0,5 miljoniem līdz 2 miljoniem GBP.
   
      (6)  Britu Rūpniecības konfederācija: “Improving access to finance – Enabling the enterprise revolution” (2006. gada jūlijs).
   
      (7)  http://www.opsi.gov.uk/acts/acts1998/19980045.htm.
   
      (8)  Sindikāta partneris ir ieguldītāju grupa, kas kopīgi veic ieguldījumu uzņēmumā.
   
      (9)  Kā noteikts Kopienas pamatnostādnēs par valsts atbalstu, lai veicinātu riska kapitāla ieguldījumus mazos un vidējos uzņēmumos, OV C 194, 18.8.2006., 2. lpp.
   
   
      (10)  OV C 194, 18.8.2006., 2. lpp.
   
   
      (11)  OV S 206, 25.10.2003., Nr. 186003.
   
      (12)  OV C 235, 21.8.2001., 3. lpp.
   
   
      (13)  Komisijas Lēmums C(2005)1144, OV L 91, 29.3.2006., 16. lpp.
   
   
      (14)  Padomes 1999. gada 22. marta Regula (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai, OV L 83, 27.3.1999., 1. lpp.
   
      (15)  Lieta Nr. C 17/2004 – Apvienotā Karaliste – “Uzņēmumu kapitāla fondi”, OV L 91, 29.3.2006., 16. lpp.
   
   
      (16)  Riska kapitāla pamatnostādnes, trešās daļas 7. panta 2. punkts.
   
      (17)  Komisijas 2005. gada 7. jūnija Paziņojums KOM (2005) 107 galīgā redakcija.
   
      (18)  Komisijas 2000. gada 26. jūlija Lēmums par valsts atbalstu Nr. 265/2000 – Apvienotajā Karalistē saistībā ar Apvienotās Karalistes reģionālo atbalsta plānu 2000.–2006. gadam (OV C 272, 23.9.2000., 43. lpp.).
   
      (19)  Uzņēmējdarbības mecenāti parasti iegulda no 10 000 līdz 250 000 GBP uzņēmējdarbībā ar izaugsmes potenciālu tās uzsākšanas vai sākotnējā stadijā. CBI: Uzlabota pieeja finansējumam: Uzņēmumu izaugsmes iespējas (2006. gada jūlijs).
   
      (20)  Valsts kase: Bridging the Finance Gap: nākamie soļi, lai uzlabotu pieeju izaugsmes kapitālam maziem uzņēmumiem (2003. gada decembris).
   
      (21)  Valsts atbalsta lieta C 17/2004, OV L 91, 29.3.2006., 16. lpp.
   
   
      (22)  PricewaterhouseCoopers: “BVCA Private Equity and Venture Capital – Performance measurement Survey 2003” (2004.).
   
      (23)  PricewaterhouseCoopers: “BVCA Report on Investment Activity 2003” (2004.).
   
      (24)  ECOTEC Research and Consulting Limited: “Advantage Enterprise & Innovation Fund: Analysis of Market Demand” (2004.).
   
      (25)  PricewaterhouseCoopers: “BVCA Private Equity and Venture Capital Performance Measurement Survey 2004” (2005.) un “BVCA Private Equity and Venture Capital Performance Measurement Survey 2005” (2006.).
   
      (26)  2005. gada ziņojumā statistika tika sadalīta fondos, kas tika slēgti pirms un pēc 1996. gada. Fondi, kas tika slēgti pēc 1996. gada, tika pārklasificēti riska kategorijās (tai skaitā projekta, sākuma un agrīnās attīstības stadijās), mazos MBO (MBO/MBI zem 10 miljoniem GBP un paplašināšanās stadijas ieguldījumi), vidējos MBO (MBO/MBI no 10 līdz 100 miljoniem GBP) un lielos MBO (MBO/MBI virs 100 miljoniem GBP).
   
      (27)  PricewaterhouseCoopers: “BVCA Report on Investment Activity 2004” (2005.) un “BVCA Report on Investment Activity 2005” (2006.).
   
      (28)  Valsts kase: Bridging the Finance Gap: nākamie soļi, lai uzlabotu pieeju izaugsmes kapitālam maziem uzņēmumiem (2003. gada decembris).
   
      (29)  Harding R., Cowling M. un Murray G.: “Assessing the Scale of the Equity Gap: Report to H.M. Treasury and Small Business Service” (2003. gada novembris) un ECOTEC: “Advantage Enterprise & Innovation Fund: Analysis of Market Demand, a final report to Advantage West Midlands” (2004.).
   
      (30)  ECOTEC: “Advantage Enterprise & Innovation Fund: Analysis of Market Demand” (2004.).
   
      (31)  CBI: “Uzlabota pieeja finansējumam: Uzņēmumu izaugsmes iespējas” (2006. gada jūlijs).
   
      (32)  Newex Research, Brian Zivicky (2000.).
   
      (33)  Quoted Companies Alliance vārdā Jaffe Associates: “Institutional investment and trading in UK smaller quoted companies” (2002.).
   
      (34)  SWR Worldwide: “Views of Issuers and Investors across Great Britain on Investment Issues” (2001.).
   
      (35)  Tim Mocroft: “Bridging the equity gap: a new proposal for virtual local equity markets” (2001.).
   
      (36)  Deloitte & Touche: “Improving Access to Finance for Small and Medium Sized Enterprises” (2002.).
   
      (37)  Robert Huggins, Robert Huggins Associates: “Regional Stock Exchanges – A Viable Option for Wales and Other UK Regions?” (2003.).
   
      (38)  http://www.plusmarketsgroup.com/region.shtml?region=West Mids, 2006. gada 6. novembrī.
   
      (39)  Šo faktoru analizē gan Harald Hau, kurš parāda, kā tirgotāji, kas izdara ieguldījumus uzņēmumos, kas atrodas tuvumā, gūst lielākus ieņēmumus salīdzinājumā ar citiem tirgotājiem, kuru uzņēmumi atrodas lielākā attālumā, gan Degryse and Ongena, kuri analizē banku aizdevumu līgumus un atklāj, ka bankas piedāvā labākus aizdevumu nosacījumus klientiem, kas atrodas tuvāk. Harald Hau: Vietas nozīme: An Examination of Trading Profits, The Journal of Finance, (2001.) 56. turpinājums, Nr. 5. lpp. 1959.–1983. Hans Degryse, Steve Ongena: “Distance, Lending Relationship, and Competition”, EFA 2003. gada konferences izdevums Nr. 260 (2002.).
   
      (40)  Kā piemēru skatīt Valsts atbalsta pasākumu Nr. C 17/2004 – Apvienotā Karaliste (“Enterprise Capital Funds”), OV L 91, 29.3.2006., 16. lpp., un Valsts atbalsta pasākumu Nr. C 72/2003 – Apvienotā Karaliste (“Invest Northern Ireland Venture 2003”), OV L 236, 13.9.2005., 14. lpp..
   
      (41)  Varvikas universitāte iesniedza pētījumu par projektu, kurā Rietummidlendas MVU saņēma pamatkapitāla finansējumu no Austrālijas.
   
      (42)  Deloitte & Touche: “Improving Access to Finance for Small and Medium Sized Enterprises” (2002.).
   
      (43)  Deloitte & Touche: Uzlabota pieeja finansējumam: Opportunities and Constraints for Business Development and Growth in the West Midlands; (2002.), 36. un 39. lpp.; ECOTEC: Advantage Enterprise & Innovation Fund: Tirgus pieprasījuma analīze (2004.) 16.–18. lpp.
   
      (44)  Konfidenciāla informācija.